
הכנסת העשרים
מושב שלישי
<פרוטוקול מס' 522>
מישיבת ועדת העבודה, הרווחה והבריאות
יום שני, ד' בסיון התשע"ז (29 במאי 2017), שעה 9:00
<סדר היום:>
<הצעת חוק קליטת חיילים משוחררים (תיקון מס' 18), התשע"ז-2017>
נכחו:

<חברי הוועדה:> 
אלי אלאלוף – היו"ר
יוליה מלינובסקי

טלי פלוסקוב

איציק שמולי
חברי הכנסת:
ענת ברקו
חמד עמאר

עודד פורר

סתיו שפיר
<מוזמנים:> 
	תקציבן הקרן, משרד הביטחון וצה"ל 
	–
	אייל דולב

	יועמ"ש של הקרן לקליטת חיימ"ש, משרד הביטחון וצה"ל 
	–
	בת חן הורוביץ

	סגן ראש האגף, משרד הביטחון וצה"ל 
	–
	חיים ניר

	רע"ן ת"ש, משרד הביטחון וצה"ל 
	–
	קרן זר אביב

	רפרנטית בטחון באג"ת, משרד האוצר 
	–
	ליאור בראון

	ע' ראשי בלשכה המשפטית, משרד האוצר 
	–
	רון מר

	רפרנט ביטוח לאומי באג"ת, משרד האוצר 
	–
	אייל מדן

	מפקח ארצי, משרד העבודה, הרווחה והשירותים החברתיים 
	–
	נסים בן לולו

	יועץ משפטי, משרד העבודה, הרווחה והשירותים החברתיים 
	–
	רועי הראל

	ממונה הכשרה מבוגרים, משרד העבודה, הרווחה והשירותים החברתיים 
	–
	ניקול מור

	מנהל אגף בכיר צעירים, משרד הקליטה 
	–
	יצחק ברוך אוחנה

	עו"ד במחלקת יעוץ וחקיקה, משרד המשפטים 
	–
	דרור גרנית

	עו"ד-לשכה משפטית, ביטוח לאומי 
	–
	שרית דמרי

	מרכזת בכירה אגף אבטלה, המוסד לביטוח לאומי 
	–
	מי עמיאל

	רכזת תחום צעירים וחיילים בודדים, הסוכנות היהודית 
	–
	אימבל קואס

	מרכז בכיר ארגון ופרויקטים, רשות השירות הלאומי אזרחי 
	–
	שלו וובו 

	יועץ משפטי-שא"ל, משרד החקלאות 
	–
	יואב ארבל

	קשרי כנסת שלטון מקומי, מרכז השלטון מקומי 
	–
	פנחס קבלו

	יו"ר העמותה למען משרתי המילואים 
	–
	אברהם סיאג

	פורום ארגוני חיילים בודדים 
	–
	הילה סולימני

	יו"ר ועדת ביקורת, נכים למען נכים 
	–
	דן קדרון

	רכזת סיעוד, קו לעובד 
	–
	עידית לבוביץ

	עו"ד משרד החינוך, משרד החינוך 
	–
	מיכל חורין

	מוזמן/ת
	–
	עמר כהן

	מוזמן/ת
	–
	יפה וולמן 

	מוזמן/ת
	–
	מרית לביא

	שדלן/ית
	–
	רות פרמינגר


<ייעוץ משפטי: >
ענת מימון
<מנהל/ת הוועדה:>
אתי שבתאי
<רישום פרלמנטרי:>
יפה קרינצה
<הצעת חוק קליטת חיילים משוחררים (תיקון מס' 18), התשע"ז-2017,  מ/1122, הצעת ח"כ מרדכי יוגב>
<היו"ר אלי אלאלוף:>
בוקר טוב, היום 29 במאי 2017, ד' בסיוון התשע"ז, השעה 9:05. על סדר-היום הצעת חוק קליטת חיילים משוחררים (תיקון מס' 18), התשע"ז-2017, מ/1122, הצעת חוק שהוגשה על-ידי מספר חברי כנסת: מרדכי יוגב, חמד עמאר, רוברט אילטוב, אורלי לוי אבקסיס, ענת ברקו, עודד פורר – כל הסיעה בבת אחת – יוליה מלינובסקי, איציק שמולי, שולי מועלם-רפאלי, מיקי לוי וסתיו שפיר. 
בדיון הקודם ביקשנו מהאוצר להעביר לנו את הדוח על העודפים של הקרן בשנים הקודמות. ביקשנו חמש שנים; קיבלנו ארבע שנים. אני מבקש שתתקנו בשורה האחרונה: ההעברה לא נעשתה ב-2017 אלא בשנת 2014. כפי שאתם רואים הניצול – במקומות שנתנו לנו - הוא 98%, 96% ו-91%, דהיינו כולם מעל 85% וזה מוכיח שהניצול הוא כמעט אופטימלי. 
היתרות, כפי שצוין פה, עברו כולן בדצמבר, חוץ מאשר ב-2017 שהועברו כבר במרץ, וזה מה שביקשנו - שתעשו מאמץ להעביר את זה בהקדם. אם זה יהיה כתוב בנוסח אז נדון בזה עכשיו, כי את ההסכמה העקרונית קיבלנו בדיון הקודם, אבל כרגע אמרו לי שהאוצר לא רואה את זה בעין יפה ורוצה לדבר על הנקודה הזאת. אני מבקש שנעשה את זה כשנגיע לסעיפים, ברשותכם. 
עוד מישהו רוצה להעיר הערה כללית? לא. אז קודם כול, תודה, ליאור בראון, על זה שהמסמך הגיע בין שתי הישיבות. ברשותכם, נמשיך בקריאה. 
<ענת מימון:>
הגענו לסעיף 5 להצעת החוק, אבל אני רוצה להציג שינויים שהכנסנו בסעיפים שהכנסנו בסעיפים שכבר קראנו בעקבות הדיון שהיה. הנוסח שמונח בפניכם כולל ב"עקוב אחר שינויים" את השינויים ששולבו. בסעיף 1 להצעת החוק, שמתקן את סעיף ההגדרות, כמו שהוער על-ידי נציגי הרשות לשירות אזרחי, היה את חוק שירות אזרחי שחוקק ב-2017 ובעקבות התיקון שנעשה יש כל מיני שינויי מונחים שצריך לעשות. אתם רואים בסעיף 1 גם את ההגדרה של "שירות לאומי אזרחי" שהתאמנו, גם את ההגדרה של "שירות לאומי אזרחי במסלול ביניים" ו"שירות לאומי אזרחי במסלול מפוצל". בעקבות זה יש גם שינויי מינוח בסעיפים 9 ו-10 ויש עוד כמה שינויים לשוניים, ואנחנו מבקשים מהוועדה להסמיך אותנו, ככל שנגלה עוד שינויים של מונחים, שנכניס את זה. זה בעקבות התיקון של חוק שירות אזרחי. כנ"ל בהגדרה של "חייל משוחרר בודד", שזה כבר לא "הרשות לשירות לאומי אזרחי" אלא קוראים לה "הרשות לשירות אזרחי". ההגדרה של הרשות לשירות אזרחי היא כהגדרתה בחוק שירות אזרחי. 
<ענת ברקו (הליכוד):>
זאת אומרת, יותר לא קוראים לזה "שירות לאומי אזרחי" רק "שירות אזרחי". המילה "לאומי" ירדה מהלקסיקון? 
<ענת מימון:>
יש עדיין שירות לאומי אזרחי. אבקש יואב יסביר. 

<ענת ברקו (הליכוד):>
אני לא מבינה. 

<יואב ארבל:>
בחוק שעבר לפני חודשיים יש מונח כללי – "שירות אזרחי" – שכולל בתוכו את המסלולים השונים: שירות לאומי רגיל, שירות לאומי אזרחי לחרדים. זה מונח סל שכולל בתוכו את כל המונחים. ככה זה בחוק החדש. 

<ענת מימון:>
בעבר המונח "שירות לאומי אזרחי", השתמשו בו בשביל לכלול את סוגי השירות. כרגע, בגלל שעשו מונח סל שכולל בתוכו את כל הסוגים שהגדירו – גם סוגים חדשים – אז אנחנו קוראים "שירות אזרחי", שכולל בתוכו גם את השירות הלאומי. 

<ענת ברקו (הליכוד):>
כל הסוגים שהגדירו לא נכללים תחת הקטגוריה של "שירות לאומי"?

<ענת מימון:>
לא. זה כולל גם שירות לאומי אזרחי, שירות לאומי וכן הלאה. 
<היו"ר אלי אלאלוף:>
זה לא נעשה במקרה. 

<ענת ברקו (הליכוד):>
כן, וזה מאוד מטריד. 

<היו"ר אלי אלאלוף:>
זה לא מטריד. ההיפך, זה כולל את הכול מכול כול, כולל את כל אזרחי המדינה. 

<ענת ברקו (הליכוד):>
אבל למה לא לקרוא לזה "שירות לאומי אזרחי" לכל אזרחי המדינה?

<היו"ר אלי אלאלוף:>
כי זה היה הסיכום עם השר. 
<ענת מימון:>
סעיף 2 להצעת החוק מתקן את סעיף 4, שעוסק בהרכב הקרן. כמו שסוכם בדיון הקודם, הקרן היא עם 12 חברים, כי יש עכשיו גם נציג של השר הממונה על השירות האזרחי. בנוסף, בפסקה (1) שמדברת על חמישה נציגי ציבור, הוועדה ביקשה שיצוין שמתוך חמשת הנציגים יהיה לפחות נציג אחד שעוסק בתחום חיילי המילואים, אז את זה ציינו במפורש ואתם יכולים לראות את זה בסעיף (2) בתיקון.  

סעיף 3 הוא הסעיף שמדבר על תשלום למוסד להכשרה מקצועית, שמוסיפים דמי קיום גם למי שלומד במוסד להכשרה מקצועית, כמו שהיה לגבי מכינות. 
בסעיף 7, שמדבר גם על תקציב הקרן, הוספנו את הנושא של סיוע לחיילים בודדים בתשלום שכר דירה. זה ייקבע בתקציב נפרד, שיינתן לצורך העניין הזה. 

אקריא את השינויים שנעשו: "(א1) נוסף על האמור בסעיף קטן (א), הקרן תעניק סיוע בשכר דירה לחיילים משוחררים בודדים; תנאי הזכאות הנדרשים לצורך קבלת הסיוע לפי סעיף קטן זה וכללים לעניין גובה הסכום שישולם והתקופה לתשלום, ייקבעו בנהלים בידי הנהלת הקרן, בהסכמת נציגי משרד האוצר והביטחון; נהלים כאמור יפורסמו באתר האינטרנט של הקרן." 
אני מזכירה שבהצעת החוק הממשלתית דובר על תיקון תקנון והוועדה ביקשה, כדי שזה לא יסרבל את ההליך לקביעת הנהלים וכדי שאפשר יהיה לשלם בהקדם לחיילים, להוריד את זה לרמה של הוראות של הקרן. אבל נציגי הממשלה ביקשו שתהיה הסכמה של משרד האוצר ומשרד הביטחון, כמו שנדרשת הסכמתם לתיקון התקנון, ולכן כרגע הוחלט שזה ייקבע בידי הנהלת הקרן, אבל נציגי האוצר ונציג משרד הביטחון בקרן, תידרש ההסכמה המפורשת שלהם לנהלים האלה. זה מופיע בסיפא של סעיף קטן (א1).

פסקה (3) מדברת על התקציב. כרגע הקרן מתוקצבת בסכום של 80 מיליון שקלים לתקציב השוטף שלה, ובנוסף אנחנו מוסיפים את פסקה (2) שמדברת על: "תקציב תוספתי למימון סיוע בשכר דירה לחיילים בודדים כאמור בסעיף קטן (א1)"; כלומר, מדובר על תקציב נוסף שנכנס לבסיס התקציב והוא נוסף על ה-80 מיליון, וזה יינתן כל שנה לצורך התשלום של הסיוע בשכר הדירה. 
<היו"ר אלי אלאלוף:>
וההתחשבנות תהיה במסגרת ה-12 מיליון בלבד. נכון?
<ענת מימון:>
החלטת הממשלה, כן. 

<היו"ר אלי אלאלוף:>
וההתחשבנות על הוצאות שכר הדירה תיעשה בסכום של 12 המיליון בלבד. 

<ליאור בראון:>
נכון. יתר הסכום, 80 המיליון, הוא לטובת המטרות שנקובות בחוק. אנחנו מדברים על תקציב תוספתי, שהוא לטובת המטרה החדשה שנוספה, של סיוע בשכר הדירה. 
<היו"ר אלי אלאלוף:>
זה לא אומר שאם יש יתרה ב-80 אפשר יהיה להשתמש בזה לשכר דירה. 
<ליאור בראון:>
80 המיליון נקוב למטרות מוגדרות בחוק, אפשר להשתמש בו רק למטרות הללו. מעבר לכך יש את התקציב שאנחנו מעמידים עכשיו. 
<היו"ר אלי אלאלוף:>
זאת אומרת, האפשרות המקסימלית לשכר דירה זה 12 מיליון השקל, גם לא יתרות שהיו בשנים קודמות. אי אפשר להגדיל את הסכום. 

<ליאור בראון:>
כפי שהתייחסתם בהמשך, מעבירים עודפים של סיוע, ככל שנוצרים. 

<היו"ר אלי אלאלוף:>
אם יש שנה שיש יותר חיילים שזקוקים לשכר דירה בסכום של יותר מאשר 12 מיליון, האם אפשר לנצל את הסכומים של שנה קודמת למטרה זו של שכר הדירה?

<ליאור בראון:>
ככל שנוצר עודף, הוא מועבר לשנה העוקבת. כמובן שהוא יכול להיות מנוצל גם לטובת- - - 

<היו"ר אלי אלאלוף:>
עודף שהוא לא מ-12 המיליון - אני מדייק. 

<ליאור בראון:>
להבנתי לא. החוק מגדיר מפורשות שאותם 80 מיליון של הקרן לסיוע נוסף הם רק לטובת מטרות מוגדרות, אז להבנתי אפשר לנצל את זה רק לטובת המטרות שבחוק, שזה דברים שהם תומכי הון אנושי - השכלה. 

<היו"ר אלי אלאלוף:>
ואין שום אופציה לפנות ולקבל אישור מיוחד לזה?

<ליאור בראון:>
החוק מגדיר את זה חד וחלק. החוק מגדיר שהקרן לסיוע נוסף, אפשר לממש אותה רק לטובת המטרות שמוגדרות בחוק, והכוונה היא לייצר כסף מוגן למטרות של תמיכה בהון אנושי. 
<היו"ר אלי אלאלוף:>
אבל אם יש יותר חיילים שזקוקים לשכר דירה ו-12 המיליון נוצלו באופן מלא, יגידו לחיילים: אין?

<ליאור בראון:>
זה הרציונל של הנהלים, כלומר כן לייצר - - -  

<היו"ר אלי אלאלוף:>
אז למה בביטוח הלאומי, כשיש יותר נזקקים יש תקציב אוטומטי?

<דרור גרנית:>
ברשותך, אדוני היושב-ראש, אפשר?

<היו"ר אלי אלאלוף:>
כן, ודאי. 

<דרור גרנית:>
בוקר טוב. ככלל, התפיסה שלנו אומרת שתקציב לא נקבע בחוק פרטני עם סכום מסוים, ואחת הסיבות לזה היא שמדי שנה, כשבונים את התקציב, מסתכלים על הצרכים באותה מטריה וקובעים סכום שמתייחס להיקף הצרכים באותה מטריה. פה עשתה הכנסת צעד שהוא חריג יחסית בנוף החקיקה וקבעה סכום ספציפי למטרות המסוימות, ומאותו רגע הסכום קבוע – 80 מיליון – למטרות שלהן הוא הוגדר. לכן אי אפשר להזיז אותו.  

<היו"ר אלי אלאלוף:>
אתם לא רואים את הנולד, כנראה. יותר ויותר חיילים יהיו בודדים ויהיו זכאים ועם צרכים של השתתפות בשכר דירה. כל עוד לא עוברים את התקציב הכולל, למה שלא ייתנו להם תשובה? למה להשאיר אותם באוויר? זה מה שאני אומר – לא תוספת תקציבית, אלא גמישות תקציבית בשני הסעיפים. 
<ליאור בראון:>
אבל זו גריעה מהקרן לסיוע נוסף, שכאמור התקציב שלה מעוגן בחוק לשורת ייעודים ספציפיים. 

<היו"ר אלי אלאלוף:>
זה עודף. 

<ליאור בראון:>
בחוק מוגדר מפורשות שהעודף מועבר לקרן לסיוע נוסף. כלומר, זה לא לשיקול דעתנו. החוק הזה כובל את שיקול דעתנו. 
<חמדה מארק:>
אפשר להוסיף הערה. 

<היו"ר אלי אלאלוף:>
למה שלא נשנה את זה? הנושא של שכר דירה לא אושר במקרה בממשלה, הוא אושר בגל הדחיפות, החשיבות שלו והמצב שהולך ונעשה יותר חמור. צעירים יגמרו פה שירות צבאי ויהיו ללא שכר דירה. 
<ליאור בראון:>
השאלה היא אם רוצים לגרוע מכסף שגם הוא, כמובן - - - 
<היו"ר אלי אלאלוף:>
לא לגרוע, אמרנו רק מהעודפים. אני לא פוגע בשירות הרגיל. 
<ליאור בראון:>
הסיבה שהקרן לסיוע נוסף מוגדרת בחקיקה והמטרות שלה מוגדרות בחקיקה זה בדיוק כדי לייצר את אותו כסף מוגן שמיועד לתמיכה בהון אנושי – לצרכים של השכלה, הכשרה קדם-אקדמית, תעודת גמר תיכון וכו'. 

<היו"ר אלי אלאלוף:>
אנחנו רואים שבכל שנה, למרות כל המאמצים, רואים שיש פה יתרות של סכומים לא קטנים. אנחנו אומרים שהיתרות האלה ישמשו בשנה לאחר מכן לאחד הסעיפים שהתווסף עכשיו בהחלטת ממשלה, בגלל שהממשלה ראתה כמה הוא חשוב ואקוטי בשלב זה, וזה ילך ויגדל. 
יש לי המלצה: היות שאת לא יכולה לקבל החלטה, אני ממליץ שתעשו התייעצות במשרד ותחזרו לדיון הבא עם תשובה בעניין זה. אנחנו היינו רוצים לנצל את היתרות של התקציב הכללי, לפי הצורך, גם לשכר דירה. 
<ליאור בראון:>
התקציב של סיוע נוסף. כלומר, לשנות את העברת העודפים לסיוע נוסף, שיועבר לבודדים. 

<היו"ר אלי אלאלוף:>
גם לזה, לא רק. 

<ליאור בראון:>
אני רוצה לדייק שהעודפים, חלק גדול מהם כבר לא יהיה בגלל הפיקדונות, שעכשיו אנחנו משנים בחוק. 

<היו"ר אלי אלאלוף:>
למרות זאת, אני מבקש לגבי שכר דירה, שתהיה גמישות. אין פה גמישות לגבי שכר דירה וזה אחד הדברים הכי אקוטיים לצעירים. 

<איציק שמולי (המחנה הציוני):>
אני גם חייב להגיד, אדוני היושב-ראש, שאמנם אנחנו, כיוזמים של הצעת החוק הפרטית של שכר הדירה, נשענו על ההנחה של 12 מיליון. אבל אין ספק שכאשר לוקחים את כל אסופת החוקים ומאחדים אותם יחד, יש הרבה היגיון בהצעתך לאפשר גמישות לגורמים המתאימים להעביר את היתרות מכאן לכאן. קל וחומר כשמדובר על הצורך הכי דחוף של החיילים המשוחררים הבודדים, וזה הסיוע בשכר דירה. 

<דרור גרנית:>
אני שב ומסביר: בדיני תקציב רגילים, יש את חוק יסודות התקציב ובתוכו גם יש את מנגנוני הגמישות – אפשר להעביר דברים מתוכנית לתוכנית, בין הסעיפים וכדומה. פה הכנסת יצרה מנגנון אחר, שונה, לא דומה לדיני התקציב הרגילים. פה יש סכום אחד קבוע, מיועד למטרות הספציפיות, לא זז. 

<ענת מימון:>
יש עוד דוגמאות כאלה, אגב. 

<דרור גרנית:>
נכון, לא רבות. היועצת המשפטית צודקת, זה מודל יחסית נדיר. הוא החריג, ויש לו יתרונות מסוימים ויש לו חסרונות מסוימים, אחד החסרונות שלו זה חוסר הגמישות שלו. 

<היו"ר אלי אלאלוף:>
אתה מצפה שבממשלה ידונו לפרטי פרטים בכל המורכבות של חוק כזה? אני לא מאמין שבממשלה קיבלו את כל התמונה, ולכן זה בא לוועדה והוועדה יכולה להבהיר גם לממשלה, אם יש צורך. אם אין גמישות במערכת – אז אנחנו מבקשים שתהיה גמישות. אנחנו לא חותמת גומי של אף אחד. 
<דרור גרנית:>
חס וחלילה. בוודאי. 

<היו"ר אלי אלאלוף:>
מי שרואה היום את המצב של עלות שכר הדירה ומספר החיילים שזקוקים לעזרה בשכר דירה, אין שום סיבה שלא ניתן להם את הגמישות הנדרשת. זה מה שיש לי להגיד. 
<יוליה מלינובסקי (ישראל ביתנו):>
סליחה, כתבנו בחוק שהסכום לסיוע בשכר דירה יהיה לא פחות מ-12 מיליון שקל. זה מה שאושר, וזו גם החלטת הממשלה. זאת אומרת, יותר - אפשר. 

<עודד פורר (ישראל ביתנו):>
בהתייחס ל-80 מיליון, נציג משרד המשפטים טוען ש-80 מיליון עוגנו בחקיקה ולכן זה קשיח. מאחר שאנחנו עוסקים במלאכת החקיקה, אנחנו יכולים להגמיש את הקשיחות ולקבוע שכאשר יישארו עודפים מה-80 מיליון ניתן יהיה להסיט אותם בהחלטה של הנהלת הקרן לסיוע בשכר דירה, כדי לא לשפוך את הכסף סתם. 

<יוליה מלינובסקי (ישראל ביתנו):>
אמרנו לא פחות -12, מיליון; יותר - מותר. זה היה הניסוח של החוק. 

<ענת מימון:>
אני רוצה לעשות סדר. התקציב של הקרן הוא 80 מיליון. זה כבר קבוע בחוק היום, אנחנו לא נוגעים בהצעת החוק. בנוסף, עכשיו בהצעת החוק מבקשים לקבוע תקציב נוסף לעניין סיוע בשכר דירה. החלטת הממשלה קבעה שזה לא יעלה על 12 מיליון, ואת הסכום הזה לא כתבנו בחוק. זאת אומרת, היום החוק קובע תקציב למימון סיוע בשכר דירה ולא נקבנו בסכום כי בממשלה התנגדו שננקוב בסכום מסוים לעניין התקציב הזה. 
<רוני מר:>
בדיוק מהטעם הזה. 

<ענת מימון:>
למרות שה-80 כן קבוע בחוק. 

<רוני מר:>
אני מבקש להדגיש: המנגנון שקוצב סכום ספציפי לסעיף מסוים בחוק מסוים, להבדיל מאשר הסדרה כוללת בחוק התקציב השנתי מדי שנה, הוא מנגנון שבתפיסתנו המשפטית המקצועית הוא מנגנון לא טוב. הוא לא טוב מכל מיני סיבות, אחת הסיבות היא חוסר גמישות וסיבה נוספת היא אובדן ראייה כוללת. מה שקורה בדיני תקציב רגילים זה שבאה הממשלה ומסתכלת קדימה – וכשאני אומר "ממשלה" אני לא מתכוון רק לחברי הממשלה עצמם אלא אני מתכוון לממשלה בתור רשות המבצעת, על כל האורגנים הביורוקרטיים שלה – ובונים תקציב מדי שנה, או מדי שנתיים במקרה הנוכחי, ומסתכלים על סל כל הצרכים ומאזנים. אומרים: אוקיי, יש לנו קצת יותר חיילים בודדים – נקצה יותר כסף לפה; יש לנו פחות במקום אחר – ניקח כסף משם. ככה בונים תקציב, וכך בנויה הגמישות שם. גם בתוך שנת התקציב חוק יסודות התקציב מאפשר מנגנוני גמישות. המנגנון של קביעת סכום נקוב ספציפי ליעד המסוים הזה הוא מנגנון שצודקת היועצת המשפטית, קיים בעוד כמה סעיפים, בעוד כמה חוקים, אבל הוא מנגנון הרבה פחות מוצלח. 
<סתיו שפיר (המחנה הציוני):>
אני רוצה לעצור אותך ולהציע משהו אחר. אני חושבת שהמנגנון של קביעת סכום ספציפי הוא לאו דווקא מנגנון נכון, לא בטוח שנסכים על הסיבות. להגדרתך, היום בסיוע בשכר במקומות אחרים – למשל, סיוע בשכר דירה למי שהיו במצב אחר זכאי דיור ציבורי - הממשלה לא באמת בודקת מה הסכום שצריך לתת מדי שנה כדי שהוא יאפשר לאנשים לשכור דירות בישראל. זה לא באמת צמוד לעלייה במחירי השכירות ועוד ועוד. יש פה עניין אחר. העניין של הסכום, יכול להיות שבתוך כמה שנים נגלה שהסכום הזה לא מספק והטענה שאתה מגן עליה, שהממשלה אולי תחשוב שהסכום גבוה מדי, שזה גם עניין שיכול להיות אפשרי. 
אני רוצה להציע משהו אחר גם לחבריי פה: למה לא לקבוע תנאי זכאות במקום לקבוע את הסכום? המדינה תהיה מחויבת לסייע בשכר דירה לחיילים בודדים, אבל לפי תנאים. ככה שאנחנו לא מגבילים את סכום הסיוע; אנחנו מייצרים תנאי מינימום, שכל חייל בודד שזכאי לסיוע בשכר דירה יקבל את הסיוע. 

<ענת מימון:>
היום אנחנו מסמיכים את הקרן לקבוע את התנאים לזה. 

<סתיו שפיר (המחנה הציוני):>
הקרן תקבע את התנאים לפי מה? היא תתייחס ל-12 המיליון כסכום מקסימלי?
<עודד פורר (ישראל ביתנו):>
זו החלטת הממשלה. 

<היו"ר אלי אלאלוף:>
כן, זה צמוד להחלטת הממשלה. 

<סתיו שפיר (המחנה הציוני):>
כדי שלא תהיה תקרת מקסימום, עדיף שנקבע בתוך החקיקה את התנאים עצמם. 

<עודד פורר (ישראל ביתנו):>
אני חושב שמאחר שיש החלטת ממשלה, אדוני, נעביר את זה בהתאם להחלטת הממשלה, כדי לא לפרוץ את המסגרת. וככל שנידרש, נדע להגיש תיקון בהמשך, שגם תהיה החלטת ממשלה מתקנת, כדי שלא נעשה - - - 
<יוליה מלינובסקי (ישראל ביתנו):>
אנחנו לא יכולים לסטות מהחלטת הממשלה. 

<עודד פורר (ישראל ביתנו):>
לא נוכל לסטות מהחלטת הממשלה, ואם הממשלה הקציבה לעניין 12 מיליון שקלים - - - החלטת הממשלה מאוד ברורה. 

<סתיו שפיר (המחנה הציוני):>
היא הקציבה לפי מה?

<עודד פורר (ישראל ביתנו):>
היא הקציבה 1,000 שקלים בחודש לחייל למשך 12 חודשים, עד 1,000 חיילים בשנה. זו החלטת הממשלה, וכתוב גם בסעיף מפורש שהסכום לא יעלה על 12 מיליון שקלים. המצב הוא הרבה יותר מהקיים, הוא ב-12 מיליון שקלים יותר טוב מהמצב הקיים. אני מציע להעביר את זה, גם כדי לא לעכב, כדי שכבר יהיו חיילים שיתחילו לקבל את הסיוע הזה. במקביל - - - 

<איציק שמולי (המחנה הציוני):>
הרגת אותנו עכשיו. 
<עודד פורר (ישראל ביתנו):>
אנחנו חיים באותו מקום, איציק. לכולנו יש את אותו אינטרס, יש פה שיתוף פעולה של כל הצדדים. במקביל נפעל יחד גם לשינוי החלטת הממשלה או להעברת החלטת ממשלה מתאימה, שתאפשר לקחת עודפים מה-80 מיליון ולהסיט אותם לפה. 
<היו"ר אלי אלאלוף:>
למרות שידוע היום שיש יותר מ-1,000 חיילים. 
<חמדה מארק:>
כפול. 

<בת חן הורוביץ:>
2,000 ויותר. 

<היו"ר אלי אלאלוף:>
חברים, מותר גם ליושב-ראש לדבר בלי שיפריעו לו. אני שוב חוזר: אם החלטת הממשלה היא כזאת, איך אתה בוחר את ה-1,000 מתוך ה-2,000?

<עודד פורר (ישראל ביתנו):>
הקרן תצטרך לתת מבחנים לאותם חיילים. 

<איציק שמולי (המחנה הציוני):>
אני חושב שאני יודע מה מקור הפער, אדוני היושב-ראש. נורמטיבית, אתה כמובן צודק. 

<עודד פורר (ישראל ביתנו):>
אין בינינו מחלוקת. 

<איציק שמולי (המחנה הציוני):>
אני מזכיר שבהצעת החוק הפרטית הביטוי שנקבע היה "עד 1,000 שקל"; בהחלטת הממשלה זה 1,000 שקל. בהצעת החוק הפרטית קבענו "עד" בגלל מה שאתה אומר – שלא יהיו 1,000 שיקבלו ו-1,000 שייוותרו בחוץ, כי ברור שחייל בודד או חייל בודד מובהק זה - - -  

<יוליה מלינובסקי (ישראל ביתנו):>
יש גם שוני בין - - - 
<סתיו שפיר (המחנה הציוני):>
ואז זה אומר שזה 500 שקל לחייל. 

<עודד פורר (ישראל ביתנו):>
זה יכול להגיע בסוף לסכומים מגוחכים לחייל. אני מעדיף שחייל יקבל סיוע כמו שצריך, ואני חושב שאנחנו יכולים לפעול. השנה במחציתה. 

<היו"ר אלי אלאלוף:>
לא הייתם כולכם בהתחלה - - - 

<יוליה מלינובסקי (ישראל ביתנו):>
היו פקקים נוראים בכבישים. 

<היו"ר אלי אלאלוף:>
אז אני חוזר: ראינו בדוח שקיבלנו, ושמונח בפניכם, את היתרות שהיו בשנים האחרונות. יש יתרות בין 4 מיליון – שזה הכי נמוך – לכמעט 17 מיליון שקל, וזה אומר שיש יתרות שאפשר יהיה לחזק את הנושא של שכר הדירה, שמראש צפוי להיות בעייתי. אני חושב שבמקום שכל שנה נבוא, אנחנו יכולים לכתוב שהיתרות של שנה קודמת יהיו בשימוש לטובת נושא שכר דירה. 

<עודד פורר (ישראל ביתנו):>
כתוספת ל-12 מיליון. 

<היו"ר אלי אלאלוף:>
ודאי, זה מה שהצעתי. היות שאנחנו בשלב חקיקה, כולל ה-12, אז מותר לנו לעשות את זה. אני לא רואה בזה דבר מסובך. 
<יוליה מלינובסקי (ישראל ביתנו):>
אין שום סיבה, כי ממילא זה כסף של הקרן. 

<עודד פורר (ישראל ביתנו):>
אין פה תוספת תקציב, אין חריגה מהמסגרת. 
<היו"ר אלי אלאלוף:>
אין פה תוספת תקציב, ויש פה פתרון לבעיה אמיתית, שמראש כבר - - - 

<עודד פורר (ישראל ביתנו):>
ולא יחזור כסף לאוצר סתם. 

<היו"ר אלי אלאלוף:>
נציגת צה"ל אומרת שלצערנו אנחנו צודקים בדאגה לשכר הדירה של החיילים. 
<ליאור בראון:>
קודם כול, להערכתי, המנגנון שאתם מציעים מייצר תמריץ שלילי לביצועים בקרן לסיוע נוסף. כלומר, זה יכול לייצר עיוות, שירצו לבצע פחות. 
<היו"ר אלי אלאלוף:>
למה? תסבירי לי. 

<ליאור בראון:>
את ההוצאות אפשר להעביר לסיוע. אתה יכול לבצע פחות בסיוע נוסף, שזה קטע שניסיתם - - - 
<עודד פורר (ישראל ביתנו):>
אז בואו נלך על ה-15%; אתם הקצבתם 85%, אז 15% מתוך ה-80 מיליון שקל יוכלו ללכת לשם. נגביל את זה כך, כדי שלא יהיה תמרוץ שלילי. נתתם תמרוץ חיובי – לפחות 85%.
<איציק שמולי (המחנה הציוני):>
זה טיעון מעגלי שאין לו סוף. 

<עודד פורר (ישראל ביתנו):>
אז 15% הנותרים – אנחנו מדברים על 12 מיליון שקל נוספים; אם יישארו יתרות מהם, יוכלו להשתמש בהן לטובת החיילים.  

<ליאור בראון:>
אני מתנצלת, אבל אני לא מבחינה בין כסף לכסף. הוחלט להעמיד לטובת הדבר הזה עד 12 מיליון. אם אתם צובעים את זה בעודפים או בכסף - - - 
<עודד פורר (ישראל ביתנו):>
תוספתי. עד 12 מיליון תוספתי.
<סתיו שפיר (המחנה הציוני):>
למה "עד"?

<ליאור בראון:>
כאמור, גם אם אתם רוצים להעביר יתרת עודפים, בסופו של דבר זה נכלל בחלק מהמקורות. הממשלה העמידה עד 12 מיליון שקלים - - - 
<יוליה מלינובסקי (ישראל ביתנו):>
הכנסת יכולה לשנות. 

<היו"ר אלי אלאלוף:>
הממשלה הקציבה 12 מיליון שינוצלו באופן מלא. אין "עד", זה ברור שינוצלו מלא. הבעיה כמה חיילים, ובאיזו שיטה תשאירי אותם בחוץ. בהגרלה? נזמין לפה מפעל הפיס?
<ליאור בראון:>
זה בדיוק הנהלים של הקרן. 

<היו"ר אלי אלאלוף:>
אז אנחנו אומרים: מותר לקרן להשתמש ביתרות של שנה קודמת. מה רע בזה?
<ענת מימון:>
שזה לא יגרע מה-12, כמובן. זו לא היתה הכוונה. 
<היו"ר אלי אלאלוף:>
ולא 15%, תשאיר את זה פתוח. בלאו הכי יש ניצול מעל 15%.
<רוני מר:> 
אני מהלשכה המשפטית במשרד האוצר. אדוני, אנחנו חוזרים על מה שאמרנו קודם: שיהיה ברור שההוצאות האלה הן לא מחלל ריק, הן באות על ייעודים של הכספים בקרן הסיוע הנוסף. זה כסף שבמקום שלהיות מיועד ולהיות מועבר בעודפים למטרות שלשמן קבעו בחוק שהקרן תשמש בחוק, זה יבוא למטרה אחרת. צריך להבהיר: זה לא כסף שמגיע משום מקום. 

<ענת מימון:>
נכון, אבל המחוקק יכול לקבוע שהוא רוצה לצבוע עודף משנה מסוימת ששנה אחרי זה ישמש למטרה אחרת. זה לא משהו לא אפשרי. 

<רוני מר:>
אנחנו לא מתווכחים עם סמכותו של המחוקק. זה לא הדיון. 
<ליאור בראון:>
אני בשיח שוטף עם נציגי הקרן, והם מבהירים לי כל הזמן כמה הכסף הזה חשוב כי יש שם תעודת גמר תיכון, השלמה קדם אקדמית וכו'. אני רוצה שהם יערכו ניתוח מקצועי לבדוק מה המשמעות של הפגיעה בשימושים הללו אל מול סיוע בשכר דירה. אני לא יודעת מה יותר חשוב בתמונת הראייה הכוללת. 

<היו"ר כאלי אלאלוף:>
בבקשה, נציגת הקרן. 

<חמדה מארק:>
אנחנו מתאבדים על כל ילד שילך ללמוד. זה בראש ובראשונה. 
<היו"ר אלי אלאלוף:>
לא, לא מתאבדים. רק חיים. 

<חמדה מארק:>
עושים הכול. בעברית פשוטה: עושים הכול – מרכזי חיילים משוחררים, מנציגי הקרן והאגף שיושבים בלשכות שלנו - המטרה היא להסליל את החיילים המשוחררים ללימודים, הכשרה מקצועית – כל דבר שיאפשר להם ללמוד לדוג דגים ולא לקבל את הדגים. אז מבחינתנו, לא יעלה על הדעת – ליאור, את מכירה את האנשים פה - קודם כול ללימודים. 
מה שמנסה הכנסת לומר זה שאם נשאר. אף אחד לא מסורב אצלנו, אבל אם נשארת יתרה ועומד לי אחד – ובאמת יש לי כאלה, לצערי הרב – שאומר: אני מתאבד כי אין לי מקום לישון, שלא אוכל להגיד לו: יש לי כסף ואני לא יכולה לתת לך אותו. זה מה שהבנתי ממה שאמרת. רק בסוף השנה אוכל להגיד לו: לא ניצלתי. אין לנו מצב שלא, זו הדירקטיבה החזקה והקיימת ולא מזגזגים אצלנו, במשרד הביטחון מתייצבים היישר לימין. אז מבחינה זו, אין מצב. 

מבינים את המצוקה, אבל קודם כול זה לימודים. אין בכלל מצב שמישהו יעשה הקלה והנחה. הלשכות ורכזי חיילים משוחררים שנמצאים ברשויות המקומיות, העיסוק שלהם זה לא בשכר הדירה. שכר הדירה זה המטה שמטפל בזה. זה לא בידיהם להחליט כך או אחרת. הם מקבלים את הכסף כדי להוציא אותו עבור לימודים, נקודה. אם נשאר 2–3 מיליון, לא משנה - נשתדל תמיד לעשות 120% כדי לבצע את ה-100%. אל תשכחי שגם מקצרים את שירות החובה, יש כל מיני תופעות. אנחנו שואבים אותם מתוך צה"ל ולוקחים אותם דקה לפני השחרור, במיוחד עם נקבל עכשיו את השלושה חודשים. אבל תהיי סמוכה ובטוחה שאין צ'אנס שמישהו יעמוד לו שכר דירה מול דבר כזה. זה בכלל לא יעמוד לרשותם, זה נמצא בהנהלת הקרן. 
<ליאור בראון:>
חמדה, אותם עודפים זה כסף שלא יועבר למטרות של לימודים. 

<חמדה מארק:>
אבל ממילא הוא לא עובר, הרי הסברנו את התהליך. הוא עבר בדצמבר - - -

<יוליה מלינובסקי (ישראל ביתנו):>
אדוני היושב-ראש, בוא נקבע את זה וזהו. בשביל מה להתווכח. 

<חמדה מארק:>
טוב, שיחליטו. מה שחשוב לי, שחברי הכנסת ידעו שהכול נעשה למען הלימודים קודם כול. אין בכלל תמרוץ לזגזג. 

<רוני מר:>
אבל המענה שלך היה - - -

<היו"ר אלי אלאלוף:>
מותר לנו להיות בתמונה בוויכוח הפנימי פה? בינתיים מי שיצביע זה מי שיושב לידי. 

<רוני מר:>
רציתי לשאול בהמשך לשאלה של ליאור על עניין הלימודים. התשובה שלך היתה להערה של ליאור לגבי התמרוץ. בהנחה שאתם עושים הכול למען הלימודים, כמו שאמרת, והכספים האלה עוברים, לפי ההצעה הזאת הכספים הנוספים, היתרות האלה, לא יוכלו לשמש ללימודים אלא ישמשו לשכר דירה. 

<חמדה מארק:>
לא לא, לא זה מה שנאמר. אסביר לך - - -
<רוני מר:>
בסדר, אבל רוח הדברים - - -

<היו"ר אלי אלאלוף:>
אני רוצה להסביר. יש פה הצעה מאוד פשוטה. הנתונים שעומדים לפנינו אומרים שהמשבר הוא לא בחוסר כסף ללימודים או לכל מיני תמריצים כדי שיעשו א', ב', ג'; המחסור הצפוי, הכבד והפוגע בכל שאר המערכת זה הדיור של החיילים. תבינו את זה. לא פרצנו את התקציב, אנחנו אומרים שהיתרה של שנה קודמת תבוא לחזק את התחום הזה, שהוא בעייתי היום לאותם חיילים. אנחנו מבקשים - ונחליט, אני בעד אם זה מקובל עליכם - שהיתרות של שנה קודמת אפשר יהיה לנצל גם לשכר דירה. 

<עודד פורר (ישראל ביתנו):>
אפשר יהיה, בהחלטה של הקרן. 

<יוליה מלינובסקי (ישראל ביתנו):>
אפשר יהיה. לא כל היתרה תלך לשם, אלא אפשר יהיה להשתמש. מצוין. 
<עודד פורר (ישראל ביתנו):>
אני חושב שהצעת היושב-ראש היא הוגנת והגונה. 

<סתיו שפיר (המחנה הציוני):>
רק לשם הבהרה: ההחלטה היא של הקרן לסיוע נוסף, אחרי שהיא מקבלת את היתרות? אני חושבת שעל זה המחלוקת פה, חוסר ההבנה. 
<היו"ר אלי אלאלוף:>
בלאו הכי כל הניהול הוא של הקרן. את לא סומכת על הקרן לנהל את זה בהיגיון - - -?
<ענת מימון:>
כל נושא מגיע להנהלת הקרן. 

<סתיו שפיר (המחנה הציוני):>
כלומר, אחרי שמועברים העודפים, כשפה סיכמנו שהעודפים מועברים ברבעון הראשון - - - 
<היו"ר אלי אלאלוף:>
לא, לא סיכמנו. 

<יוליה מלינובסקי (ישראל ביתנו):>
לא סיכמנו. זה את חשבת. 

<היו"ר אלי אלאלוף:>
עוד לא סיכמנו. 
<ענת מימון:>
נגיע לזה עוד מעט, לסעיף. 

<היו"ר אלי אלאלוף:>
עוד לא סיכמנו.  

<סתיו שפיר (המחנה הציוני):>
בישיבה הקודמת דיברנו - - - 

<עודד פורר (ישראל ביתנו):>
אמרו שיבדקו מול האוצר את האופציות. 

<היו"ר אלי אלאלוף:>
יש התלבטויות, עוד לא החלטנו. 

<סתיו שפיר (המחנה הציוני):>
אוקיי. בתקווה שזה עובר ברבעון הראשון, כדי שהם יוכלו להשתמש בעודפים שלהם ולתכנן לגביהם בשנה הנוספת – שעל זה היה כל הוויכוח ועל זה היה הדיון בפעם הקודמת - אחרי שהם מקבלים את העודפים האלה אז, להחלטתם, הם יכולים להפנות את זה גם לשכר דירה. זאת הכוונה. 
<היו"ר אלי אלאלוף:>
כן. היתרות יוכלו להיות מופנות לשכר דירה לטובת חיילים נוספים. בלי גג אי אפשר לעשות שום דבר. אתם רוצים להגיב, באוצר? כי אנחנו נקבל החלטה. 
<ליאור בראון:>
אנחנו רוצים לבקש שבכל מקרה התיקון שעל סדר-היום יהיה מותנה בהצגה ובחינה מקצועית של הקרן לגבי המשמעות של גריעה של אותם כספים מהייעודים של היום, של תעודת גמר תיכון, הכשרה מקצועית וכו'. 

<היו"ר אלי אלאלוף:>
אין לכם מספיק עבודה? עוד ביורוקרטיה? 

<ליאור בראון:>
אני חושבת שמבחינה מקצועית - - - 

<עודד פורר (ישראל ביתנו):>
אבל בכל מקרה זה יהיה בסמכות הנהלת הקרן. הקרן לא תדון בזה?

<היו"ר אלי אלאלוף:>
הנציג שלכם נמצא בקרן נון-סטופ. בשביל מה זה? עוד מנגנון? חסר לכם? אם חסר לכם מנגנון, תפנו כל הזמן למשרד המשפטים והוא ימציא לכם עוד מנגנונים. אני לא בעד. 

<ליאור בראון:>
אני חושבת שזה מאוד חשוב מבחינה מקצועית להבין את המשמעות. 

<עודד פורר (ישראל ביתנו):>
הנהלת הקרן היא זו שמחליטה. מה, הם לא בוחנים את זה מקצועית?
<היו"ר אלי אלאלוף:>
אתם יושבים שם, אתם יושבים בתוך המנגנון הזה. 

<יוליה מלינובסקי (ישראל ביתנו):>
אין שום בדיקה נוספת. נגמר. 
<רוני מר:>
מדובר על תיקון חקיקה. אנחנו סבורים שתיקון החקיקה צריך להיות מבוסס על נתונים ועבודה מקצועית. 

<איציק שמולי (המחנה הציוני):>
אנחנו כבר ארבע שנים מבוססי נתונים בשדולה לחיילים משוחררים, אדוני הנכבד. ארבע שנים. הצורך הדחוף ביותר זה שכר הדירה. אם היינו נותנים פה הוראה קטגורית היה טעם להצעה שלךְ, אבל אנחנו בסך הכול מאפשרים גמישות, ולכן לא צריך להיבהל - או שאתם סומכים על הקרן או שאתם לא סומכים על הקרן. אי אפשר לנהל את הקרן ואת החוק. 
<יוליה מלינובסקי (ישראל ביתנו):>
אנחנו מסכימים, אדוני היושב-ראש. 

<עודד פורר (ישראל ביתנו):>
יש הסכמה פה אחד. 

<היו"ר אלי אלאלוף:>
אז סיכמנו את העיקרון הזה. בבקשה תנסחו. 

<ענת מימון:>
סיכמנו שיתרות של שנה קודמת יוכלו לשמש גם לצורך סיוע בשכר דירה, לפי החלטה של הנהלת הקרן. 

<יוליה מלינובסקי (ישראל ביתנו):>
לפי קריטריונים של הנהלת הקרן. 

<היו"ר אלי אלאלוף:>
יש לכם נוכחות, יש לכם מה שאתם רוצים. 

<יוליה מלינובסקי (ישראל ביתנו):>
וזה לא כסף גדול. זה לא מיליארדים, זה כמה מיליונים בסך הכול. 
<אייל דולב:>
חשוב להדגיש שהעודפים ייחתכו בחצי, מפני שהיום העודפים מורכבים משני חלקים: מהעודפים של ה-85% ומהפיקדונות של השבע שנים. ברגע שהכנסת מקבלת החלטה להעביר את הפיקדונות ישירות לחייל, זה ייחתך לחצי. אז כמה יש – 7 מיליון?
<היו"ר אלי אלאלוף:>
איך תוכל לחיות בעוד שבע שנים כשאין לך גג על הראש? 
<יוליה מלינובסקי (ישראל ביתנו):>
אם יהיו בעיות – תחזור לכנסת ונתקן חקיקה. כרגע זו ההחלטה. נגמר. 

<עודד פורר (ישראל ביתנו):>
כל מה שהוא אומר זה שזה לא יהיה סכום כל כך גדול כי לא יהיו כל כך הרבה עודפים. בסדר, שלא יהיו. תעשו ניצול של 100%, אין בעיה. 
<אייל דולב:>
נשמח. ברור. 

<היו"ר אלי אלאלוף:>
חברים, בואו נצא מהתפקיד של כל אחד מאתנו ונחשוב על היגיון. ההיגיון אומר שילד לא יכול להיות בחוץ, נקודה. בואו נמשיך, בבקשה. 
<ענת מימון:>
סעיף  (3) פסקה (4). אנחנו נמצאים בסעיף קטן (ג) שעוסק בתקציב ושם כתוב שיתרה שלא נוצלה תועבר לשנה שאחרי זה ותתווסף לסכום שיתוקצב באותה שנה. בדיון הקודם ביקשו חברי הוועדה לקבוע שהיתרות יועברו ברבעון הראשון של השנה בשל קושי שהתעורר וטענה שהכספים מועברים במועד מאוחר, מה שמקשה על הקרן לממש את אותן יתרות. ניסחנו את זה שהיתרות יועברו במועד המוקדם האפשרי באותה שנה, כך שלא נכבול למועד מסוים. זה הנוסח שהוספנו, אבל זה לשיקול דעת חברי הכנסת אם זה יהיה הנוסח. הבנתי שגם לנוסח הזה יש התנגדות. 
<היו"ר אלי אלאלוף:>
יש לי שתי שאלות הבהרה, ברשותכם, היות שקיבלתי ראשון את ההערה שהאוצר לא מתלהב מההצעה שלנו. אני רוצה לשאול: מתי אפשר לדעת מה הן היתרות?

<ליאור בראון:>
מיד כשמושלם הדוח הכספי. 

<היו"ר אלי אלאלוף:>
מתי זה בדרך כלל?

<חמדה מארק:>
בתוך שבועיים מסוף השנה. בתחילת ינואר. 

<היו"ר אלי אלאלוף:>
אמרו לי שיש השלכות רוחב מסוכנות ומסובכות; אני מקבל, כי השלכות דורשות באמת שיקול דעת מעמיק. האם אפשר לבקש שבהיוודע מה הן היתרות לאפשר לקרן להתחייב, בלי העברה?
<ליאור בראון:>
אתה מבקש לבצע להתחייב בלי תקציב, זה משהו שהוא לא - - - 
<היו"ר אלי אלאלוף:>
יש יתרה, אתם מקבלים את זה במהלך חודש ינואר. 

<ליאור בראון:>
אנחנו יודעים מה היא, אבל - - - 

<היו"ר אלי אלאלוף:>
מה?

<ליאור בראון:>
אנחנו מכירים את הסוגיה הזאת, הרבה פעמים משרדים רוצים להתחייב לפני שתקציב מועבר. אסור לנו לפעול ככה, זה הופך את ועדת הכספים לחותמת גומי אם אני מאפשרת למשרד להתחייב לפני שהעברתי תקציב. 
<היו"ר אלי אלאלוף:>
העברתם תקציב, לא?

<רוני מר:>
מדובר על העודפים. 

<היו"ר אלי אלאלוף:>
והעודפים האלה, יקבלו החלטה מיוחדת לעודפים האלה כדי להיכנס לתקציב?
<רוני מר:>
בהתאם להוראות חוק יסודות התקציב, אדוני, סעיף 13 - העברות תקציביות של עודפי תקציב צריכות לעבור בצורה מסודרת, באישור ועדת הכספים של הכנסת. 
<היו"ר אלי אלאלוף:>
העברה - - - 

<רוני מר:>
עד 30 מסיום שנת התקציב. זה ההסדר שקבוע בחוק יסודות התקציב. 

<עודד פורר (ישראל ביתנו):>
אני יכול להציע משהו לפרקטיקה, אדוני? אחד העיכובים הגדולים בנושא העודפים הוא שמשרד מגיש את העודפים לאגף התקציבים, שם זה מונח על שולחנו של הממונה על התקציבים, וכשהממונה על התקציבים יחתום על זה הוא מגיש את זה לוועדת הכספים ואז זה עולה לדיון. אחד העיכובים הגדולים, מניסיון – יסלחו לי חברי באוצר – הוא שהממונה על התקציבים מחכה; הוא יקבל מכל המשרדים ביחד, לא נוח לו. עודפים מתעכבים ככה מכל מיני סיבות. אני מציע שנקבע פה שהעודפים יועברו על-ידי הממונה על התקציבים לאישור ועדת הכספים – יכול להיות שוועדת הכספים לא תאשר - תוך 14 יום מיום שהועברו מהקרן לממונה על התקציבים. הממונה על התקציבים מקבל את העודפים, יש לו 14 יום לחתום ולהעביר לוועדת הכספים. זה נראה לי סביר בהחלט. 

<ליאור בראון:>
הטיעונים שהיושב-ראש ציין אותם מלכתחילה, שהטרידו אותנו באוצר, כמובן חלים גם בהצעה שלך. אנחנו נתנגד לדבר הזה, זה מייצר השלכות רוחב לכל החקיקות ההמשכיות. 

<עודד פורר (ישראל ביתנו):>
אני בהחלט חושב שזה צריך להיות בכל המשרדים. אני לא חושב שהממונה על התקציבים צריך לעכב על שולחנו - - - 
<סתיו שפיר (המחנה הציוני):>
אדוני, אם אפשר להוסיף, אלה בדיוק הדברים שדיברנו עליהם בפעם הקודמת. בהרבה מאוד משרדים, עם בהרבה מאוד החלטות ממשלה – ראינו את הדבר הזה ממש לא מזמן עם החלטה 922 ועם ההחלטה לחיזוק יוצאי אתיופיה ועוד ועוד - מתקבלות החלטות, אבל העודפים מועברים על-ידי משרד האוצר לוועדת הכספים רק בנובמבר-דצמבר באופן שיטתי, ממש כל שנה. זה מגיע לסכום כולל של כמעט 30 מיליארד שקלים שמעבירים לקראת סוף השנה, ואז פשוט לא ניתן להשתמש בהם. את זה אנחנו שומעים מכל משרדי הממשלה ומהרבה גופים נתמכים. זה המצב. 

אין שום בעיה להגדיר פה בחוק שהאוצר יצטרך להביא את זה לוועדה בתוך שבועיים מיום הגשת הדוחות הכספיים. זה יאפשר לקרן לעשות תכנון כלכלי לאותה שנה על בסיס העודפים האלה. אין שום מניעה ואין שום הצדקה; ההשלכות הרוחביות הן שהממשלה תתנהל יותר טוב ושאולי בעוד משרדי ממשלה – אנחנו מקווים שזה יוביל לתופעה טובה - יוכלו לנצל את העודפים שלהם בצורה חיובית. 

<ליאור בראון:>
כפי שציינתי, וגם היושב-ראש ציין בהתחלה, השנה העודפים הועברו כבר באפריל, ב-2014 הם הועברו במרץ, להערכתי.

<סתיו שפיר (המחנה הציוני):>
אבל זו לא תשובה. 
<ליאור בראון:>
שניה, רק אסיים את דברי. זה לגבי השיטתיות, שזה תמיד מועבר בדצמבר. 

<סתיו שפיר (המחנה הציוני):>
נכון, זו פעם ראשונה זה עבר באפריל. כל הכבוד, מצוין; בואו נהפוך את זה לשיטה, שעודפים מועברים בתחילת השנה כדי שניתן יהיה להשתמש בהם. 

<יוליה מלינובסקי (ישראל ביתנו):>
אנחנו כאן בוויכוח על תקציב המדינה עכשיו. 

<ליאור בראון:>
זה משהו שמייצר כבילה לשיקול הדעת של שר האוצר. אנחנו מתנגדים לכך. 
<היו"ר אלי אלאלוף:>
אני רוצה להזכיר, ברשותכם - - - 

<סתיו שפיר (המחנה הציוני):>
לא לא, שיקול דעת יש באי העברת עודפים. 

<יוליה מלינובסקי (ישראל ביתנו):>
אנחנו לא נפתור פה את הבעיות של כל תקציב המדינה, זה שייך לוועדת הכספים. בואו נתמקד בחוק הזה. 
<סתיו שפיר (המחנה הציוני):>
אנחנו רוצים שהקרן תוכל להשתמש בכסף שלה. 

<יוליה מלינובסקי (ישראל ביתנו):>
אני לא רוצה שבגלל הוויכוח הזה החוק הזה יתקע ולא נצביע עליו היום. 

<סתיו שפיר (המחנה הציוני):>
החוק, חלילה, לא יתקע. כולנו רוצים להצביע עליו היום. 

<יוליה מלינובסקי (ישראל ביתנו):>
אני לא רוצה שעכשיו, דרך החוק הזה, נפתור עכשיו את כל הבעיות של כל תקציב המדינה וכל העודפים. 

<סתיו שפיר (המחנה הציוני):>
הקרן לא תוכל להשתמש בעודפים - - 

<היו"ר אלי אלאלוף:>
בינתיים היושב-ראש זה אני. 

<יוליה מלינובסקי (ישראל ביתנו):>
בדיוק, נעביר את זה ליושב-ראש. 

<סתיו שפיר (המחנה הציוני):>
- - אם זה לא יעבור בתחילת השנה. זה המצב. 
<היו"ר אלי אלאלוף:>
הבקשה של מנהלת הקרן לקבל את זה כמה שיותר מוקדם זה על מנת לתכנן את העתיד של אותם חיילים, זה לא מפני שרוצים את הכסף מראש. כדי שההרשמה למוסדות הלימודים תיעשה בזמן ולכל מיני מהלכים שהם זקוקים. לכן זו נקודה מאוד חשובה. היות שהיא מורכבת, ברשותכם אקח על עצמי התדיינות באוצר, ובינתיים אנחנו לא מחליטים. 

<יוליה מלינובסקי (ישראל ביתנו):>
את הסעיף הזה משאירים כפי שהוא כרגע, לפי הנוסח הזה. 

<היו"ר אלי אלאלוף:>
לא קובעים מועד. 

<יוליה מלינובסקי (ישראל ביתנו):>
"מוקדם ככל האפשר" – לפי הנוסח הקיים. 

<היו"ר אלי אלאלוף:>
לא, גם את זה ביקשו ממני ואעשה את זה. 

<סתיו שפיר (המחנה הציוני):>
גם רבעון ראשון זה לא מוסכם עליהם?

<היו"ר אלי אלאלוף:>
אם חשוב לכם להעביר את החוק היום – ואני חושב שזה באמת יותר חשוב - את הסעיף הזה אסגור עם האוצר. 

<יוליה מלינובסקי (ישראל ביתנו):>
אוקיי, אז אנחנו סומכים עליך, אדוני היושב-ראש. 

<סתיו שפיר (המחנה הציוני):>
אדוני, אפשר להבין, לפרוטוקול, מה ההצדקה לעניין הזה? כי גם נציגי האוצר מציינים לחיוב שהם הצליחו השנה – בשנת 2017 – להעביר את העודפים באפריל. כולנו מסכימים שזה הרבה יותר טוב, כך הקרן תוכל להשתמש בכסף, ככה זה גם יגיע בעודפים שלו לשכר דירה ולתמריצים ללימודים. כולם מסכימים שזה יותר נכון – גם האוצר הסכים פה לפרוטוקול שזה יותר נכון שזה מועבר באפריל ולא בסוף השנה – אז מה המניע? רק שנבין את הטיעון, כי זה מאוד לא ברור. דברים שאומר האוצר מאחורי הקלעים, אנחנו לא יכולים לשמוע ולהחכים מהם. אז בואו תפרטו לנו כאן לפרוטוקול מה הטיעון בהעברת העודפים בסוף השנה. 
<היו"ר אלי אלאלוף:>
אם לא הייתי ברור, אז אהיה יותר ברור. סתיו - - -

<ליאור בראון:>
אני יכולה להבהיר שוב את עמדת האוצר. 

<היו"ר אלי אלאלוף:>
רגע, ליאור. סתיו, אני רוצה שיהיה ברור: הכוונה שלי - וזה גם מה שהתכוונתי מהיום הראשון - היות שהיו התייעצויות אתי כיושב-ראש הוועדה, וזה לא סוד, כדי שאני אוריד את זה, אז כטובה, אחרת נצטרך לא להצביע כדי לחזור עכשיו לאוצר להתייעצות. אני מעדיף להצביע היום, זה יותר חשוב לכולנו, מאשר להשאיר בגלל הסעיף הזה את סימן השאלה שעלה. אני מעדיף לא לתקן את הסעיף – זאת אומרת, לבטל את התיקון האחרון - ונקבע אחרי התייעצות שלי עם האוצר. 

<סתיו שפיר (המחנה הציוני):>
אדוני, גם אני רוצה שנצביע על זה היום. הדבר שביקשתי עכשיו, מאחר שאני יודעת שאדוני מסכים עם העמדה שלנו שזה יועבר ברבעון הראשון של השנה, היתה פה גם הצעה של השבועיים הראשונים אחרי הגשת הדוח הכספי, אבל מוקדם ככל האפשר - - - 

<היו"ר אלי אלאלוף:>
רגע, את נציגת הסיעה שלך בוועדה היום?

<סתיו שפיר (המחנה הציוני):>
כן. 

<איציק שמולי (המחנה הציוני):>
יש לנו שני נציגים. אני חבר הוועדה, ואני לא יודע אם יש לנו עוד אחד. 

<היו"ר אלי אלאלוף:>
מיכל בירן. 

<סתיו שפיר (המחנה הציוני):>
יש לנו שניים. בכל מקרה, איציק יצביע. עוד רגע אני יוצאת לוועדה שלי. 

מאחר שכולנו מסכימים, הדבר שביקשתי לפני ההצבעה זה להבין מה הטיעון, אם יש איזוהי הצדקה לכך שעודפים לא יועברו בתחילת השנה. כבר למדנו את ההשלכות של זה - ההשלכות הן שהקרן לא תוכל להשתמש בכסף. אלה ההשלכות של עיכוב בעודפים. אם יש הסבר, רק הסבר לפרוטוקול - שנשמע אותו, מעבר לדיונים שנערכו מאחורי הקלעים על מדוע העודפים לא צריכים לעבור בתחילת השנה. 
<יוליה מלינובסקי (ישראל ביתנו):>
אנחנו מעכבים את הדיון על שאלה שהיא חשובה והיושב-ראש כבר הבהיר שהוא ייקח את זה - - - 

<היו"ר אלי אלאלוף:>
אוקיי, אז בואו נקבל את הודעת האוצר. 

<יוליה מלינובסקי (ישראל ביתנו):>
מה יותר חשוב, - - - שלך או - - - ?

<סתיו שפיר (המחנה הציוני):>
הכי חשוב זה שהחוק יתבצע.

<יוליה מלינובסקי (ישראל ביתנו):>
לא לא, חשוב שהחוק הזה יעבור כי אנשים  - - -

<סתיו שפיר (המחנה הציוני):>
הכי חשוב שהחוק יתבצע, בדיוק. בשביל זה צריך שהכסף יעבור אליהם, שהחוק לא יהיה כלי ריק. 

<היו"ר אלי אלאלוף:>
אם אפשר, שנקבל את הטיעונים לפרוטוקול. בבקשה ליאור, תסבירו לנו. 

<ליאור בראון:>
כשאנחנו מקבלים את הבקשה לעודפים – וזה משהו רוחבי, אני לא מתייחסת כרגע רק לסוגיית הקרן לחיילים משוחררים, כי הדיון הוא רוחבי - מתבצעת בחינה. זו הקצאה תקציבית לכל דבר ועניין. מדובר בסכומים לא מבוטלים של כסף, ועל כן מועד מחייב להעברת העודפים הללו מייצר קביעה לשיקול הדעת של הגורמים המקצועיים שבסוף עושים את אותה העברה תקציבית. כלומר, זה יכול לפגוע בעבודה המקצועית שנעשית בהעברת התקציבים. 
<סתיו שפיר (המחנה הציוני):>
כלומר להעביר עודפים בנובמבר–דצמבר זה שיקול מקצועי. זה הרצון של האוצר, להעביר את העודפים במועד שאף אחד לא יכול להשתמש בכסף יותר והוא חוזר לקופת המדינה. 

<היו"ר אלי אלאלוף:>
תודה רבה על ההודעה הרשמית שקיבלנו מהאוצר. אני גם רוצה לתקן, היות שנאמר שכאילו זה בשו-שו ההתייעצות, מאחורי הדיונים בוועדה: א. זה חלק אינטגרלי של עבודת יושב-ראש הוועדה; ב.אני רוצה להגיד שזה היה גם בדיון הקודם פה בוועדה, כל מה שאמרת. בואו נמשיך הלאה. 
<ענת מימון:>
פסקה 4 יורדת מהנוסח. 

<רוני מר:>
זה החוק. החוק מאפשר למשרד האוצר להעביר את היתרות האלה עד 30 יום מסוף שנת התקציב. זו לא איזושהי התנהלות חריגה, או כמו שתואר פה שהממונה על התקציבים עושה משהו שהוא לא כשורה. חוק יסודות התקציב, שהוא החוק שמסדיר את כלל ההתנהלות התקציבית של הממשלה לגבי הדרך שבה היא מנהלת את תקציב המדינה, קובע את ההוראה הזאת בצורה מפורשת. 
<סתיו שפיר (המחנה הציוני):>
זו פשוט התנהלות לא יעילה, על זה אנחנו חולקים פה. 
<רוני מר:>
אבל זו לשון החוק. מעבר לזה, אנחנו חושבים שלא נכון - - - 
<סתיו שפיר (המחנה הציוני):>
זו התנהלות שמשאירה 30 מיליארד שקלים חוזרים לקופת המדינה מדי שנה במקום להיות מנוצלים. התנהלות לא יעילה. 
<היו"ר אלי אלאלוף:>
תודה רבה. בואו נתקדם. 

<יוליה מלינובסקי (ישראל ביתנו):>
סתיו, עשית מהוועדה הזאת ועדת כספים, וזה לא זה. שם את צריכה לריב על - - - 
<סתיו שפיר (המחנה הציוני):>
אנחנו רוצים שהכסף הזה - - - 

<יוליה מלינובסקי (ישראל ביתנו):>
פה אנחנו רוצים לסייע לחיילים בודדים ומשוחררים. 

<סתיו שפיר (המחנה הציוני):>
יוליה, אם היית קשובה לדברים ולנתונים שהבאתי בדיון הקודם, את בוודאי ראית - - - 

<יוליה מלינובסקי (ישראל ביתנו):>
שמעתי אותם, אבל יש - - -

<סתיו שפיר (המחנה הציוני):>
סליחה, אבל תני לי לסיים. 

<היו"ר אלי אלאלוף:>
 לא, תסלחי, אם כבר את רוצה לדייק - - 
<סתיו שפיר (המחנה הציוני):>
סליחה, יש פה הערה שהופנתה כלפי.

<היו"ר אלי אלאלוף:>
 - - המסמך שהביא אומר ההיפך הגמור ממה שאמרת בישיבה הקודמת. בישיבה הקודמת אמרת דברים שהם לא נכונים לפי הדוח הזה. 

<יוליה מלינובסקי (ישראל ביתנו):>
אנחנו נתעכב, אנחנו לא נאשר אותו ואנשים לא יקבלו מה שמגיע להם. 

<סתיו שפיר (המחנה הציוני):>
יוליה, סליחה. הצעת החוק הזאת היא גם הצעת חוק פרטית שאני הגשתי ולכולם יש אינטרס שהחוק הזה יעבור. מה שאנחנו גילינו – והנתונים האלה הם נתונים חלקיים, הם רק של הקרן לקליטת חיילים משוחררים ולא של הקרן לסיוע נוסף – זה שהכספים מהעודפים לא יגיעו לקרן לסיוע נוסף, כפי שגם אמרה הקרן בעצמה וכפי שאושר גם על-ידי משרד האוצר בדיון הקודם ובדיונים בוועדת השקיפות. 

<יוליה מלינובסקי (ישראל ביתנו):>
זה צריך לחשוב - - -

<סתיו שפיר (המחנה הציוני):>
תני לי בבקשה לסיים. אם החוק עובר אבל הכסף לא מגיע ליעדו - אין לחוק משמעות, ואנחנו רוצים שהחוק יעבור וגם שהכסף יגיע ליעדו, אל החיילים המשוחררים. זה הרצון המשותף של כולנו. באמת, חבל על ההתרעמות כי יש לנו הזדמנות לתקן את זה, כפי שבדיון הקודם גם היתה על זה הסכמה. 
<היו"ר אלי אלאלוף:>
אוקיי. בואו נמשיך בבקשה. 

<ענת מימון:>
"(5) אחרי סעיף קטן (ג) יבוא: "(ג1) יתרת התקציב לפי סעיף (ב)(2) שלא נוצלה תועבר לשנה שאחריה ותשמש למטרת סיוע בשכר דירה כאמור בסעיף קטן (א1) בלבד."
סעיף קטן (ג) מדבר על היתרות של 80 המיליון, של תקציב הקרן, שכרגע הוועדה הוסיפה את הנושא שהיתרה יכולה לשמש גם לסיוע לשכר דירה בשנה שלאחר מכן. לגבי יתרות התקציב התוספתי של הסיוע בשכר דירה, כמובן גם כותבים שעודפים יועברו לשנה שאחרי וצובעים את העודפים במקרה הזה למטרה של סיוע בשכר דירה, ככל שבאמת יהיו עודפים. 
סעיף 7א – הקראנו אותו בישיבה הקודמת. שוב אני מעירה: השר הממונה על ענייני שירות אזרחי לאומי, כבר היה תיקון עקיף בחוק שירות אזרחי ולכן כרגע זה מיותר אצלנו וזה ירד. על פסקאות (1) ו-(2) גם כן עברנו. 
אני עוברת לסעיף 5 בהצעת החוק, סעיף שלא היה בדיון הקודם. הסעיף הזה מוסיף את סעיף 7ב. 
"הוספת סעיף 7ב 5. אחרי סעיף 7א לחוק העיקרי יבוא: סעיף 7ב. 'חייל לקראת תום שירותו הסדיר – חייל משוחרר'. לעניין סעיפים 7 ו-7א, יראו כחייל משוחרר גם מי שנותרו לו שלושה חודשים או פחות לסיום שירותו הסדיר."
אנחנו אומרים שלעניין הקרן לסיוע נוסף ולעניין הקרן לעידוד השכלה גבוהה – שזה סיוע בלימודים – חייל משוחרר, רואים אותו כמשוחרר גם שלושה חודשים לפני שהוא מסיים את השירות. כמו שהוצג בישיבה הקודמת על-ידי מנהלת הקרן, לפעמים נדרשים שיתופי פעולה לצורך הקדמת הלימודים, התחלה של לימודי תעודה או כל מיני שיתופי פעולה אחרים כבר לפני שהחייל מסיים את השירות, ולכן אומרים שכבר בשלושת החודשים האחרונים לשירות שלו הוא יוכל להיחשב כחייל משוחרר לצורך הסיוע הזה. 

<דרור גרנית:>
זה צריך להיות לעניין סעיפים 7ב - - - 

<ענת מימון:>
זה לעניין סעיפים 7 ו-7א, שזה הקרן לסיוע נוסף והקרן לעידוד השכלה. 

<דרור גרנית:>
עכשיו אנחנו מכניסים לתוך 7 גם את הסיוע בשכר דירה. זה יחול גם על חייל בשלושת החודשים האלה?

<קריאה:>
לא לא, מה פתאום. 

<דרור גרנית:>
לכן צריך להחריג את זה, להגיד שזה יהיה - - - 
<היו"ר אלי אלאלוף:>
אפשר לדעת על מה אתה מדבר?

<דרור גרנית:>
לא 7 בכלל, אלא 7(א) קטן. 

<ענת מימון:>
כלומר, לעניין סיוע לחיילים בודדים - - - 

<היו"ר אלי אלאלוף:>
גברת מהפרוטוקול, הבנת? לא. מה קרה לך? חזרת לכיתה א'? כשאתם מדברים ואתם רוצים שנתקן את החוק, תגידו את זה בצורה ברורה שאפשר יהיה לרשום את זה. 

<דרור גרנית:>
מאה אחוז. סליחה, אני מתנצל. היתה לי פה הערה שהיא טכנית בבסיסה. הסעיף הזה, כפי שהסבירה היועצת המשפטית, מכיל את הזכאות לסיוע בשכר לימוד עוד לפני שהחייל השתחרר בפועל - כלומר, כבר בשלושה חודשים האחרונים של שירותו – וזאת כדי לאפשר להכניס אותו לתוך מסלולי לימודים והכשרה בעודו בתוך המסגרת הצבאית ההיררכית המאורגנת, כדי שאחרי זה הוא לא יאבד את המוטיבציה. היות שאנחנו מתקנים פה את סעיף 7 ומוסיפים את אותו תקציב תוספתי, התקציב התוספתי לא אמור לחול על החייל בעודו חייל, כי הוא נהנה שם מהזכאויות שהצבא נותן. לכן היה פה דיוק טכני. 

<יוליה מלינובסקי (ישראל ביתנו):>
אתה אומר שסיוע בשכר דירה לא יחול בשלושה חודשים האלה אלא רק אחרי השחרור, כי כל עוד הוא בצבא הוא מסודר. אני מסכימה, זה מאוד הגיוני. 

<ענת מימון:>
נכון, אז נבהיר את זה. 

<דרור גרנית:>
זה תיקון טכני לחלוטין. 

<ענת מימון:>
נבהיר בנוסח שזה סעיפים 7 ו-7א לעניין הלימודים, למעט הסיוע בשכר דירה לחיילים בודדים. 

"6. בסעיף 8 לחוק העיקרי, במקום סעיף קטן (ג) יבוא:
'(ג) על אף הוראות סעיף קטן (ב), יורשיו של חייל או משרת שירות לאומי או משרת שירות אזרחי (בסעיף זה – משרת) אשר נפטר במהלך שירותו הסדיר או יורשיו של חייל משוחרר שנפטר, זכאים לקבלת יתרת הפיקדון שלה היה זכאי הנפטר וכן למענק לפי הוראות סעיף 10, בהתאם להוראות חוק זה, אף אם נפטר החייל או המשרת במהלך תקופת שירותו הסדיר בטרם סיים 12 חודשי שירות סדיר."
אסביר. היום החוק כבר כולל סעיף דומה. היום הסעיף בחוק מתייחס רק לחייל במהלך השירות או יורש של חייל משוחרר. הכוונה היא שאם, חלילה, החייל נפטר, היורשים שלו זכאים לקבל את יתרת הפיקדון כאילו הוא שירת שירות מלא. פה אנחנו עושים את התיקון ומתאימים את זה, כך שזה יחול לא רק על חייל אלא גם על משרת בשירות אזרחי ולאומי וכמובן, על חייל משוחרר, שכולל גם משרת בשירות לאומי אזרחי שסיים את השירות. 

<היו"ר אלי אלאלוף:>
יש הערות, חברים?

<דרור גרנית:>
הערה טכנית על הסעיף, שהעליתי במייל: האם נכון לעשות את המענק של סעיף 10 פה. 

<ענת מימון:>
לפי מה שהבנתי, כדאי שגם המענק יהיה פה, כי הם זכאים גם לפיקדון וגם למענק. 

<דרור גרנית:>
זו לא מחלוקת של מהות, זו מחלוקת על מבנה הסעיפים. אולי בשלב הנוסח נזיז את זה ימינה או שמאלה. 

<ענת מימון:>
בסדר. 

<בת חן הורוביץ:>
הערה לעניין המילה "יתרה" – שכדאי יהיה לחזור לזה אחרי שנחליט לגבי סעיף 10א. 
<היו"ר אלי אלאלוף:>
לא הבנתי את ההערה. 

<בת חן הורוביץ:>
בהתאם למה שהוחלט לגבי עניין החללים, נצטרך לחזור לסעיף הזה ולהתאים את הנוסח מכיוון שעל-פי המילה "יתרה" עלולים להבין שהוא זכאי לקבלת יתרת הפיקדון, ו"יתרה" זה עד יום מותו. אם נחליט שלפי התיקון לחללים הוא יקבל לפי מלוא השירות, זה כבר לא יתרה. 

<יוליה מלינובסקי (ישראל ביתנו):>
פיקדון באופן מלא. 

<ענת מימון:>
בסעיף 10.

<בת חן הורוביץ:>
נכון, אמרתי. 

<היו"ר אלי אלאלוף:>
אוקיי, בסעיף 10.

<ענת מימון:>
"7. בסעיף 9 לחוק העיקרי – 

(1) בסעיף קטן (ג), במקום "תודיע בכתב" יבוא "תודיע בדרך שתמצא לנכון";
(2) במקום סעיף קטן (ד) יבוא: "(ד) הקרן תודיע לכל חייל משוחרר על מצב הפיקדון בתום כל אחת מחמש השנים שלאחר שחרורו, בדרך שתמצא לנכון."
סעיף 9 עוסק באמת בנושא של הפיקדון, איך מודיעים לחייל. 
<היו"ר אלי אלאלוף:>
איך יכול להיות שלא בכתב? אני לא מבין. למה זה לא בכתב? מה, טלפון?
<בת חן הורוביץ:>
היום נשלחות הודעות בכתב, והמון מכתבים פשוט חוזרים. הכתובות - - - 
<היו"ר אלי אלאלוף:>
תעשו במייל. 

<חמדה מארק:>
בדיוק, לכן "כל דרך". 
<בת חן הורוביץ:>
זה מה שאנחנו רוצים לבקש: כל דרך שנמצא לנכון. 

<חמדה מארק:>
יכול להיות במסרון, יכול להיות שנשיג אותו בנייד. זאת אומרת, נשיג אותו בכל דרך אפשרית. 

<היו"ר אלי אלאלוף:>
גם אם תשיגו אותו טלפונית, תעבירו לו את זה בצורה של מסמך רשמי. 

<חמדה מארק:>
הרבה פעמים מה שקורה, כשהם רואים משהו שמגיע ממשרד הביטחון הם משליכים את זה לפח. גם דברים כאלה קורים. אנחנו רוצים להימנע, כי אם היית רואה את הערימות שקיבלתי - - - 
<היו"ר אלי אלאלוף:>
אני ממש לא מצפה - - - 
<חמדה מארק:>
אני אומרת לך, אדוני היושב-ראש - ערימות. ביום הראשון שהגעתי לעבודה נכנסתי לממ"ד, שאלתי: מה זה השקים האלה? אמרו לי: זה חוזרים. לא האמנתי, התחלתי לעבור. 

<היו"ר אלי אלאלוף:>
לפני כמה זמן זה היה?
<חמדה מארק:>
זה היה עד לא מזמן. המשכנו לעשות את זה וראינו שהקטע הזה הוא בעייתי; אתה גם משלם מאות אלפי שקלים על זה וגם לא מקבל את התמורה, ועד שזה בא ועד שזה חוזר. תשאירו את זה - - -  

<היו"ר אלי אלאלוף:>
מה זה "ככל האפשר"? אני לא מבין את זה. זה מסמך רשמי. 

<חמדה מארק:>
אנחנו נפנה אליו. 

<היו"ר אלי אלאלוף:>
בדרך שתמצאו לנכון. מה זה פה?

<חמדה מארק:>
נשיג אותו. הגענו עכשיו למשרד הפנים לבקש - - - 
<היו"ר אלי אלאלוף:>
אז מה, תגידו לו בטלפון? זה מספיק? 

<חמדה מארק:>
אנחנו עושים עכשיו פעילות רחבה בעניין הזה באמצעות SMS וטלפונים, ואנחנו רואים שיפור; אם תראה את נתוני 2016–2017 תראה שיפור. אנחנו עושים מאמצים בכל דרך שייקחו את הכסף. הוא לא שלנו, אנחנו לא צריכים אותו, אנחנו רוצים שזה יעבור. 
<היו"ר אלי אלאלוף:>
אז תעשו את זה, כמו שאומרת היועצת המשפטית, גם וגם. 

<אייל דולב:>
אני רוצה להוסיף משהו. אני תקציבן הקרן. עד עכשיו היתה חשיבות מאוד גדולה שהחייל המשוחרר ידע כמה כסף יש לו. למה? כי הכסף נמחק לו אחרי שבע שנים. ברגע שהכנסת מקבלת את התיקון הזה, שהיתרה חוזרת אליו, החשיבות קצת יורדת כי במקרה הכי גרוע, אם תישאר לו יתרה, הוא לא מפסיד אותה. לכן אני חושב שבמאה ה-21 אפשר להסתפק בדרכים של דואר אלקטרוני, אתר אינטרנט וכו'. 

<היו"ר אלי אלאלוף:>
לא אמרתי ההיפך. רק לא בשיחת טלפון אחת וזהו. יגידו לו: דיברתי אתך, חיפשתי אותך טלפונית - - - 

<אייל דולב:>
עומד לרשותו אתר אינטרנט עם אזור אישי והוא יכול להיכנס 24 שעות ולבדוק את היתרה שלו. כל דבר הוא צריך להיכנס, אז רוב האנשים נכנסים לאתר ויודעים. לכן, לדעתי כתקציבן, חבל על 700,000 שקל בשנה שאנחנו זורקים על המכתבים האלה, שחצי מהם חוזרים. אפשר להשתמש בכסף הזה - - - 

<היו"ר אלי אלאלוף:>
אתה נשאר במכתבים, אני מזמן לא שם. בצורה של מייל. 
<סתיו שפיר (המחנה הציוני):>
כמה זה היה בשנה?

<אייל דולב:>
זה היה 700,000 שקל בשנה לשלוח את המכתבים. הפסקנו עם זה. 

<היו"ר אלי אלאלוף:>
אל תשרוף 700,000 שקל, אני מסכים אתך – למרות שזה הולך לדואר ישראל. 
<חמדה מארק:>
שמחזיר אותם, הוא לא מוצא את האיש. 

<היו"ר אלי אלאלוף:>
תעשו את זה, אבל לא בשיחת טלפון. 

<אייל דולב:>
שולחים להם מסרון, שולחים להם הכול. 

<חמדה מארק:>
מסרון, מייל – כל דרך. 
<היו"ר אלי אלאלוף:>
אנחנו שנינו אומרים אותו דבר. 

<חמדה מארק:>
אמרת גם וגם, אם הבנתי נכון. 

<היו"ר אלי אלאלוף:>
אני לא בעד גם וגם, אבל לא בשיחת טלפון. בצורה טכנית נכונה. 

<אימבל קואס:>
אולי אפשר להציע: בכל דרך אפשרית על מנת להשיגו. 
<בת חן הורוביץ:>
זאת הכוונה. 

<היו"ר אלי אלאלוף:>
אוקיי, בואו נתקדם. 

<ענת מימון:>
אז מה בסוף? בכל דרך אפשרית - - - 

<היו"ר אלי אלאלוף:>
בכל דרך נכונה. רק לא שיחת טלפון. 

<דרור גרנית:>
אני לא יודע מה זה "בכל דרך אפשרית". דואר הוא דרך אפשרית. 

<ענת מימון:>
על מנת לאתר אותו, על מנת שההודעה תעבור אליו. זו הכוונה. 

<דרור גרנית:>
הנוסח המקורי שהוצע אומר: "בדרך שתמצא לנכון", וחזקה על הקרן שזו מטרתה, זו תכליתה, זה ייעודה וזו פעולתה. היא תמצא לנכון לעשות את זה במסרון – תעשה את זה במסרון, בשיחת טלפון - - -
<היו"ר אלי אלאלוף:>
טוב, "שתמצא לנכון".
<ענת מימון:>
אז גם סעיף קטן (ד) נשאר אותו דבר. 

"תיקון סעיף 10. 8.בסעיף 10 לחוק העיקרי – 
(1) בסעיף קטן (א)(5), במקום '194' יבוא '277.5';

(2) סעיף קטן (ב) – בטל."

סעיף 10 קובע את סכום המענק. משרת בשירות אזרחי במסלול ביניים, אנחנו מעדכנים את סכום המענק שלו. הוא אמור לקבל 75% מהמענק שמקבל מי שמשרת בשירות אחר. לגבי מי שמשרת בשירות אחר, בשנת 2012 עדכנו את הסכומים, ולגבי מי שמשרת במסלול ביניים לא עדכנו את הסכום ונוצר מצב שהמענק שהם קיבלו היה נמוך מ-75%. לכן צריך להגדיל את גובה המענק לגבי מי שמשרת בשירות אזרחי במסלול ביניים: במקום 194 זה 277.5 שקלים. נראה בהמשך שההצעה היא שזה יחול משנת 2014, שזו השנה שבה נוסף הנושא של משרת שירות אזרחי במסלול ביניים. 
סעיף קטן (ב) מדבר על מי ששוחרר כלוחם או תומך לחימה ונותנים לו פה זכאות למענק, אבל בגלל שבסעיף 10, שמגיע מיד עכשיו, אנחנו כבר נוגעים בזה אז אנחנו מבטלים אותו פה ועושים את זה בסעיף 10א לגבי כולם. 

"מענק ופיקדון בעקבות פציעה 10א. (א) חייל ששירת כלוחם או כתומך לחימה וראש אגף כוח אדם בצבא הגנה לישראל (בסעיף זה – ראש אגף כוח אדם) קבע כי התקיים בו אחד מאלה, יראו אותו לעניין סעיפים 9(א) ו-10(א)" – שזה המענק והפיקדון – "כמי שהשלים את מלוא תקופת השירות הסדיר שהוא חייב בה לפי חוק שירות ביטחון, כלוחם או כתומך לחימה, לפי העניין:
(1) הוא נפצע תוך כדי אימון או פעילות מבצעית ועקב אימון או פעילות מבצעית וחזר לשרת בשירות אחר;
(2) הוא שוחרר מחמת פציעה שאירעה תוך כדי אימון או פעילות מבצעית ועקב אימון או פעילות מבצעית;
(3) הוא נפטר בשל פציעה שאירעה תוך כדי אימון או פעילות מבצעית ועקב אימון או פעילות מבצעית.
(ב) על החלטת ראש אגף כוח אדם כאמור בסעיף קטן (א) ניתן להשיג לפני ראש המטה הכללי בצבא הגנה לישראל."
הסעיף הזה אומר שכשיש לוחם או תומך לחימה שהשירות שלו כלוחם או תומך לחימה נפסק, בין אם זה מחמת שהוא שוחרר מהצבא, בין אם זה מחמת שהוא עבר לתפקיד אחר והוא כבר לא לוחם או תומך לחימה ובין אם זה מחמת שהוא נפטר, אנחנו נותנים לו את המענק והפיקדון כאילו הוא השלים את השירות כלוחם או תומך לחימה, שזה הרף הכי גבוה של הכסף של הצבירה למענק ולפיקדון. 
עלתה בקשה מחברי כנסת שהנושא הזה יחול לא רק על לוחם ותומך לחימה, אלא גם חייל שבמהלך שירות רגיל נפטר, עדיין ייתנו לו את מלוא המענק והפיקדון כאילו הוא השלים את השירות הסדיר שלו. כרגע הסעיף מדבר רק על לוחם ותומך לחימה. 
<בת חן הורוביץ:>
שנפצע או נפטר. 

<ענת מימון:>
יש עוד שני מצבים. ככל שהוא נפצע ועבר לשירות אחר – זה לא משנה כי ממילא בשירות האחר שלו הוא צובר את היתרה. הוועדה צריכה להחליט מה היא עושה בשני מצבים: 1. כשהוא נפצע ושוחרר מהצבא, ולכן הוא כבר לא צובר פיקדון ומענק כי אין לו חודשים נוספים; 2. הוא נפטר. מה עושים במצב כזה לגבי חיילים רגילים? לגבי לוחמים ותומכי לחימה הסעיף כבר מסדיר את זה. 
<היו"ר אלי אלאלוף:>
לא לוקחים בחשבון סיבת הפטירה?

<בת חן הורוביץ:>
היום הנוסח מדבר על מי שנפצע או נהרג באימון או פעילות מבצעית, כלומר לוחם או תומך לחימה שנפצע או נהרג באימון או בפעילות מבצעית. הוא לא מדבר על חייל רגיל. 

<היו"ר אלי אלאלוף:>
אפילו לא כמו עובד רגיל, שהוא בדרך לעבודה? לא לוקחים בחשבון?
<סתיו שפיר (המחנה הציוני):>
למה לא לכלול את כל החיילים?

<בת חן הורוביץ:>
זאת באמת עמדת צה"ל. צה"ל מבקש לעניין החללים להחיל את זה על כולם. 
<סתיו שפיר (המחנה הציוני):>
בהחלט. ככה זה צריך להיות. אני חושבת שהוועדה צריכה לקבל את העמדה הזאת. 
<היו"ר אלי אלאלוף:>
אני משווה את זה לביטוח לאומי. אדם בדרך לעבודה או בחזרה מהעבודה נחשב לעובד, אז למה פה לא? חייל זה חייל, אם הוא בדרך אז יתחילו לחפש אם הלך לראות - - - ?

<בת חן הורוביץ:>
חד-משמעית. 

<היו"ר אלי אלאלוף:>
אני חושב שאין שום הצדקה להפריד בין חייל לחייל, במיוחד במצבים חמורים כאלה. 

<דרור גרנית:>
ברשות אדוני, אזכיר שאך לא מזמן, לפני חודשים ספורים, תוקן חוק הנכים וחוק המשפחות בדיוק כדי לחדד ולייצר את האבחנה בין מי שהם נכי צה"ל בעקבות פעילות מבצעית ובין מי שהם נכי צה"ל שלא אגב פעילות מבצעית. הרעיון היה לשמר את הייחודיות של הפגיעה בשל פעילות מבצעית. פה ממשיך אותו קו, שרק לפני חודשים בודדים הוועדה אישרה והלכה אתו מתוך הבנה של הייחודיות של הנושא. אדוני ישב פה בוועדות, אני לא צריך להזכיר לו. 
<היו"ר אלי אלאלוף:>
פה אנחנו מדברים על שירות סדיר, לא מדברים על אנשי קבע. אמרנו גם בוועדה המשותפת לוועדת החוץ והביטחון שבשירות סדיר ניתן את מלוא התנאים לחייל, אז אני חושב שגם פה, בנקודה הזאת, היה רצוי שנלך באותה דרך, אם זה מקובל על החברים שלי. מקובל? אוקיי. לא לשכוח שאנחנו מדברים על חיילים בשירות סדיר. 
<ענת ברקו (הליכוד):>
ואז יתחיל הוויכוח, אדוני יושב הראש, באילו נסיבות ויתחילו התביעות איך הוא נהרג, נפטר – היתה תאונה, זה מוכר, זה לא מוכר. צריך לתת לכולם. 

<היו"ר אלי אלאלוף:>
זה בדיוק מה שאני אומר. 

<ענת ברקו (הליכוד):>
אני מדברת על הטענה שלא צריך לתת לכולם. 

<בת חן הורוביץ:>
אנחנו מציעים לא להרחיב את זה לעניין פצועים, בעניין פצועים להישאר רק בלוחם או תומך לחימה. לעניין חללים אנחנו, כמובן, מוכנים לקבל את עמדת צה"ל ולהחיל את זה על כולם. אבל לפתוח את זה לכל הפצועים, זאת מטריה שבעיני היא קצת סבוכה כרגע. 

<היו"ר אלי אלאלוף:>
תסבירי לי למה הפצועים לא. פצוע שיוצא משירות סדיר מסיבות - - - 
<סתיו שפיר (המחנה הציוני):>
זה הזוי, הם במהלך השירות הסדיר שלהם. 

<היו"ר אלי אלאלוף:>
בגלל הפציעה הוא יוצא משירות סדיר. 

<ענת ברקו (הליכוד):>
הכול על הגב של החיילים. זה לא יאומן, לאן הגענו. 

<דרור גרנית:>
השאלה היא נסיבות הפציעה. לצורך הדיון, דוגמה מאוד ברורה: חייל נוסע ביום שישי ברכב פרטי בדרך הביתה, נקלע לתאונת דרכים אזרחית ונפצע, חלילה, פציעה דרמטית, כזאת שמונעת ממנו את המשך שירותו. 

<סתיו שפיר (המחנה הציוני):>
במהלך שירותו הצבאי, כן. בזמן שהוא תורם למדינה. 

<ענת ברקו (הליכוד):>
במהלך שירותו, כש-50% לא משרתים והם נוסעים למקומות אחרים. זה במהלך שירותו. הצבא יכול לקרוא לו במהלך שירותו 24 שעות ביממה; גם כשהוא באמצע בילוי הצבא רשאי לקרוא לו, נכון?
<דרור גרנית:>
זה נכון. 

<ענת ברקו (הליכוד):>
אז ברור. אז למה לא? הצבא רשאי לקרוא לו, הוא תחת אחריות צה"ל 24 שעות. אי אפשר להזדכות על האחריות על החיילים האלה. לאן אנחנו מביאים את עצמנו? אם מדובר בהתנהגות רעה וחמורה – מילא, אבל אנחנו הבאנו את עצמנו לפינה שהיא בועטת את חיילי צה"ל מכל הכיוונים, לא לוקחים עליהם אחריות על כלום. אין שום סיבה, באמת אין שום סיבה. אדוני יושב הראש, צריך להחיל את הדבר הזה על כלל חיילי צה"ל – גם פצועים, גם חללים – בלי לעשות אבחנות, בלי להוביל אנשים לכל מיני תביעות משפטיות. גם ככה יש לנו בחברה הישראלית היום חבורה שלא משרתת בצבא, עושה עם הזמן שלה דברים אחרים. אז דורשים מחייל זמינות של 24 שעות, אבל מזדכים על האחריות כלפיו. אנחנו רואים – בדיוק עכשיו התפרסם דוח נקח"ל, אי אפשר לנתק את כל הדברים האלה, רואים גם איך מתנהגים לחיילים האלה בצבא. 

<היו"ר אלי אלאלוף:>
מה זה נקח"ל?

<ענת ברקו (הליכוד):>
נציב קבילות חיילים. תקרא את הדוח שלו. אני אומרת לך, אתה ממש תזדעזע. אז הגיע הזמן שייתנו לחיילים האלה את מה שמגיע להם. 
<אבי סייג:>
זה גם לא הרבה חיילים. 

<ענת ברקו (הליכוד):>
ועל מה מתחשבנים? על האגורות האלה, זה נראה כל כך מגעיל. 

<אבי סייג:>
מישהו יכול להגיד כמה חיילים כאלה? על מה מדובר? זה מספר - - - 

<ענת ברקו (הליכוד):>
מה זה משנה? מדובר על זה שהם משרתים, סוחטים את הלימון וזורקים אותו. זה מה שמדובר. 

<היו"ר אלי אלאלוף:>
ענת, למה בכעס?

<ענת ברקו (הליכוד):>
אתה יודע מה, אני רצף של התנהגויות, כולל הדוח הזה של נקח"ל, כלפי חיילי צה"ל, ואני רואה איך מתנהגים לחיילים ומה נותנים להם היום לעומת מה שהיה פעם. עם כל ההעדפות המתקנות לכל האוכלוסיות, בסוף האחרונים בשרשרת המזון זה החיילים, אלה שבאמת מקריבים את השנים הכי יפות שלהם, וזה חבל מאוד. 

<היו"ר אלי אלאלוף:>
יש עמדה מאנשי משרד הביטחון?

<חמדה מארק:>
אנחנו בעד, כל עוד האוצר מסכים אתנו. 
<ענת ברקו (הליכוד):>
זאת גם עמדת צה"ל.

<היו"ר אלי אלאלוף:>
אנשי האוצר רוצים - - - 

<ליאור בראון:>
עמדת צה"ל, הבנתי, דווקא מתנגדת לעניין. 

<קרן זר אביב:>
 עמדת צה"ל אומרת שחיילים שהם פצועים יקבלו רק אם פצועים מסיבה מבצעית. יש מעט כאלה בשנה. 
<ענת ברקו (הליכוד):>
על המעט האלה צריך לשנות, לעשות את ההפרדה? אנחנו צריכים לפעול בניגוד לעמדת צה"ל, כי צה"ל לא מספק להם הגנה. אנחנו צריכים להבין שיש כאן בעיה. 

<היו"ר אלי אלאלוף:>
אני קיבלתי חינוך שמה שצה"ל רוצה צריך לתת. 

<ענת ברקו (הליכוד):>
אתה יודע מה, גם אני קיבלתי חינוך וכל יום שעובר – למרות ש-25 שנה שירתתי בצה"ל, אני אומרת לך: הם לא מקיימים חוקים למחיקת רישום פלילי לחיילים משוחררים, אין אפילו כתובת היום בצה"ל, למרות שהחוק עבר; הם לא נותנים להם תעודות מקצוע, למרות שחוק עבר. הם לא באמת דואגים להם. הם דואגים להם בזמן השירות כדי להפיק מהם את מרב התועלת. לצערי הרב, אני אומרת את זה בשיא הכאב, אני ממש מזועזעת מההתנהלות הזאת. 

<קרן זר אביב:>
אני ראש ענף ת"ש. יש מעט מאוד כאלה בשנה. חיילים שנפצעים בתאונות דרכים או שמפאת מחלה משוחררים זו לא אוכלוסייה מאוד מאוד גדולה. 

<היו"ר אלי אלאלוף:>
לשמחתנו. 

<קרן זר אביב:>
הבקשה של צה"ל היא שראש אכ"א ידון במקרים האלה באופן פרטני, כל מקרה לגופו. אם תימצא הצדקה – יאשרו להם, ואם לא – אז לא. זאת העמדה של צה"ל. חייל שחוזר לשירות אחרי פציעה ממשיך לצבור את הזכויות שלו במדרג נמוך יותר. 
<היו"ר אלי אלאלוף:>
לשמחתנו, זה מספר קטן, ואנחנו מקווים להגיע למספר אפס. אם זה ככה, מה ההתנגדות? למה להוסיף סרבול למערכת? עוד ביורוקרטיה, עוד בדיקה, עוד המתנה לחייל, עוד סבל למשפחה שצריכה לחכות. אם את אומרת שזה מעט, כמה זה יכול להיות? תכפילי את זה בסכום שמגיע, זה ממש גרושים. אז המנגנון המיותר הזה, רק לעשות את הבדיקה, להסביר – גם זה כסף. תקבלו החלטה. לדעתי, פה היה רצוי - - -
<ענת ברקו (הליכוד):>
אנחנו יכולים להחליט. 

<היו"ר אלי אלאלוף:>
ענת, עם כל הכבוד לנו, ויש לנו את הזכות - - - 

<ענת ברקו (הליכוד):>
למה? יש כאן הסכמה שהיא חוצת מפלגות. יש גבול. 

<סתיו שפיר (המחנה הציוני):>
יש הסכמה של כל חברי הכנסת. מדובר במספר מאוד קטן של חיילים.

<היו"ר אלי אלאלוף:>
יש פה חברי כנסת שלא רגילים לשמוע דעה הפוכה ואז קופצים באמצע, אז תנו לי לנסות להסביר. אני בעד שתנסי, נציגת צה"ל, להתייעץ עם מי שאת רוצה ברבע השעה או חצי השעה הקרובה. נקבל החלטה בכיוון שחברי הכנסת רוצים, אז כדאי שתתייעצי ותחזרי אלינו בזמן הקרוב. לא לשכוח שאנחנו רוצים להצביע על החוק הזה היום, אבל תתייעצי, ברשותך. 
בבקשה. 

<ליאור בראון:>
קיבלנו הערכה תקציבית רק לגבי הרכיב של הנפטרים. ביקשנו ממשרד הביטחון את ההערכות התקציביות לגבי הפצועים וטרם קיבלנו אותן, כך שאנחנו לא יודעים במה מדובר. ככל שיהיה מדובר בעלות תקציבית, כמובן שלא נוכל לתמוך בקריאה השניה והשלישית, בהתאם לחוק יסודות התקציב. כרגע אני ממתינה להתייחסויות לגבי הערכת העלות. 
<אייל דולב:>
ולגבי הנפטרים?

<ליאור בראון:>
לגבי הנפטרים, כאמור, קיבלנו ואנחנו לא מתנגדים. 

<היו"ר אלי אלאלוף:>
אוקיי. אז אנחנו נקבל החלטה, אחרי התייעצות שצה"ל יעשה עם עצמו ויציג לכם את הנתונים. לנו יש טכניקה – גם אחרי ההצבעה אנחנו יכולים גם לעשות רביזיה. זו הטכניקה שתאפשר לנו לחזור על הדיון. בואו נמשיך. 
<ענת מימון:>
אז נחזור לסעיף הזה בהמשך. אנחנו עוברים לסעיף 10 להצעת החוק. 
"10. בסעיף 19 לחוק העיקרי – 
(1) אחרי סעיף קטן (א) יבוא: '(א1) על אף הוראות סעיף קטן (א), חייל מילואים פעיל וחייל משוחרר בודד יהיו רשאים לממש את הזכאויות לפי סעיפים 7 ו-7א עד תום 10 שנים מסיום השירות הסדיר.';"

סעיף 19 קובע שככלל, כל הזכאויות לפי החוק ניתנות למימוש חמש שנים מתום השירות. פה אנחנו מוסיפים הוראה שאומרת שלחייל מילואים פעיל ולחייל משוחרר בודד הזכאויות לעניין סיוע בלימודים, שזה 7 ו-7א, אפשר יהיה לממש עשר שנים. יש פה הטבה. 

"(2) בסעיף קטן (ב), במקום פסקה (1) יבוא: 
'(1) נותרה יתרת פיקדון בתום חמש השנים האמורות בסעיף קטן (א), זכאי החייל המשוחרר לקבלה לידיו. הקרן תעביר את יתרת הפיקדון לחשבון הבנק של החייל המשוחרר שמסר במועד שחרורו, בתוך 60 ימים, ואם לא איתרה הקרן את חשבון הבנק האמור בתוך 60 ימים – תפנה לחייל המשוחרר ותודיע לו בדרך שתמצא לנכון על סכום היתרה העומדת לזכותו ועל זכותו לפדותה בתוך 120 ימים ממועד פניית הקרן.';"
ואז אנחנו מוסיפים את (ג1):"(ג1)
ביקש החייל המשוחרר לקבל את יתרת פיקדונו בתוך שלוש שנים מיום העברת יתרת פיקדונו לקרן לסיוע נוסף כאמור בסעיף קטן (ג), תעביר הקרן את יתרת הפיקדון לחשבון הבנק של החייל המשוחרר."
היום ההסדר הוא חמש שנים שחייל יכול לממש את הפיקדון לשש מטרות שקבועות בחוק, ורק לאותן מטרות; אחרי חמש שנים הוא יכול לממש לכל מטרה, ועד תום שבע שנים, אם הוא לא מממש את זה, הכסף עובר לקרן לסיוע נוסף. בהצעת החוק ביקשו לעשות הסדר שונה – לקבוע שיש חמש שנים, ובתום חמש השנים יש שנה וחצי ולא שנתיים שהחייל יכול לבקש את הכסף אליו לכל מטרה, ואחרי שנה וחצי הקרן תעביר אליו – לא לקרן לסיוע נוסף, אלא תעביר את הכסף אליו – ורק אם היא לא תאתר את חשבון הבנק שלו זה יעבור לקרן לסיוע נוסף ויהיו לו שלוש שנים שהוא יוכל לבקש את הכסף מהקרן לסיוע נוסף. 

<ענת ברקו (הליכוד):>
אז למה לא לביטוח לאומי - - -?

<ענת מימון:>
רק אסביר את הנוסח שלפניכם. כרגע, בעקבות בקשה שעלתה בדיון הקודם, הצעת החוק נוסחה כך שחמש שנים הוא יוכל לממש את זה למטרות שקבועות בחוק, ואחרי חמש שנים תהיה דחיפה אוטומטית של הכסף לחשבון של החייל; וככל שלא יאתרו את החשבון של החייל זה יעבור לקרן לסיוע נוסף ויהיו לו שלוש שנים לבקש את זה. 
רק אעיר שהאוצר ביקש שהתחילה של זה תהיה רק בעוד שנה וחצי, ב-2019. 

<ענת ברקו (הליכוד):>
למה? שירוויחו עוד קצת כספים על חיילים?
<ענת מימון:>
אני רק מציגה. כי יש קושי תקציבי. זו תוספת מסוימת לתקציב לעשות את הדחיפה אוטומטית לכל החיילים, ללא דרישה, לכן ההוראה הזו תחול מ-2019 ובתקופת הביניים תהיה הוראת מעבר שבכל זאת תהיה שנה וחצי לחייל לבקש את הכסף.

<היו"ר אלי אלאלוף:>
ענת, בבקשה. 

<ענת ברקו (הליכוד):>
אני חושבת שחמש שנים זה יותר מדי זמן. להערכתי צריך לקצר את התקופה לשלוש שנים ולאפשר להם לאחר שלוש שנים - - -  

<היו"ר אלי אלאלוף:>
מה זה נותן לקצר?

<ענת ברקו (הליכוד):>
למה חמש שנים?

<היו"ר אלי אלאלוף:>
בשביל שיהיה לו זמן לחשוב. זה לטובת החייל. 

<ענת ברקו (הליכוד):>
הגישה הפטרנליסטית שלנו יכולה להספיק לשנה הראשונה, כשהם נוסעים לדרום אמריקה. לאחר מכן, להערכתי, צריך להפקיד להם את הכסף מהר יותר בלי שום הגבלות. 
מעבר לזה, אני מניחה שלכספי הביטוח הלאומי שיגבו מהם דקה אחרי שמשתחררים – זה מה שעושים, אני רואה, יש לי קצינה משוחררת בבית – לא תהיה בעיה של חשבון בנק. ידעו למצוא בדיוק איפה הם, ידעו לאתר אותם כדי לגבות מהם את כספי הביטוח הלאומי. אי לכך, דרך הביטוח הלאומי אפשר להזרים להם את הכספים הללו. 

מעבר לזה, אני מתקוממת על הגישה של האוצר. הגישה של האוצר לגבי תקופת המעבר היא גישה פוגענית ונצלנית על גבם של חיילי צה"ל. זאת הגישה של האוצר. זו אותה גישה שאני נתקלת בה כשמדובר על עבודה מועדפת לחיילי צה"ל, שכל חייל רשאי לקבל אותה אבל בעצם הם לא ממש רוצים שיקבלו אותה כי זה על התקציב שלהם. 

לכן אני מבקשת שלא תהיה שום תקופת מעבר. יתקבל החוק, יכנס לתוקף מידי ונגמור עם הפארסה של כספי הפיקדון והניצול של החיילים הללו, שזו כבשת הרש שלהם אחרי שמסיימים את השירות הסדיר שלהם למען מדינת ישראל, שבגישה הזאת היא כל כך בוגדת בהם ולא מתייחסת אליהם בכבוד. אני מבקשת לעמוד על זה. תודה. 
<היו"ר אלי אלאלוף:>
הפיקדון והמענק לא צמודים?

<ליאור בראון:>
הם צמודי מדד.

<היו"ר אלי אלאלוף:>
אז רק שתבינו: הם לא מפסידים. ההצמדה שיש להם מהאוצר היא טובה. 

<ענת ברקו (הליכוד):>
אבל יש לך תקופת מעבר של שנה וחצי. אתה מבין מה קורה. 

<היו"ר אלי אלאלוף:>
זה לא קשור. הפיקדון מקבל את ההצמדה. 

<סתיו שפיר (המחנה הציוני):>
על איזה סכום מדובר, שזה יוצר קושי תקציבי?

<ליאור בראון:>
עשרות מיליונים. 

<סתיו שפיר (המחנה הציוני):>
עשרות מיליונים?

<ליאור בראון:>
כן. הפער בין שבע שנים לשש שנים מייצר פער תקציבי חד-פעמי של כ-30 מיליון. 

<ענת ברקו (הליכוד):>
כל השנים שקיבלתם את הכסף מהקרן והוא עבר אליכם, לאוצר, מבלי שהגיע לחיילי צה"ל – אתם תשלמו את זה עכשיו לחיילי צה"ל. זה מגיע להם, אף אחד לא עושה טובה. 
<ליאור בראון:>
אתייחס באופן מסודר.

<היו"ר אלי אלאלוף:>
רגע, חברת הכנסת סתיו שפיר רצתה להגיד משהו. 

<סתיו שפיר (המחנה הציוני):>
גם אני רציתי להעלות את הנושא של הביטוח הלאומי. אני חושבת שאם מדובר בסכום של כ-20–30 מיליון שקלים - הסכומים האלה, מהחישובים שעשינו ושאתם, כאמור, אישרתם הם סכומים שבעבר כבר נלקחו מהקרן, כשהיא היתה צריכה להחזיר את העודפים שלה לקופת המדינה. עדיין מדובר בסכום קטן כדי לעשות את התיקון הזה כבר עכשיו. הוא בהחלט ראוי, אחת ולתמיד. ההיגיון פה מאוד ברור: בדיוק כמו שהביטוח הלאומי יודע לגבות חובות, כך הוא גם יכול לשמש ככלי שדרכו מחזירים את הכסף הזה לחיילים. 

<יוליה מלינובסקי (ישראל ביתנו):>
אני לא רוצה ביטוח לאומי. 

<היו"ר אלי אלאלוף:>
רגע, תאפשרו. 

<ענת ברקו (הליכוד):>
למה את לא רוצה ביטוח לאומי? הם יודעים לגבות אחרי יומיים. 

<היו"ר אלי אלאלוף:>
סתיו, בבקשה תשלימי. 

<סתיו שפיר (המחנה הציוני):>
אני חייבת להמשיך לוועדה נוספת. אבל כאמירה כוללת גם על הדברים שדנו בהם היום: אסור שיהיה חוק שנכנס לספר החוקים אבל נשאר רק על הנייר. העקרונות של דרכי העברת הכסף והזמנים של העברת הכסף הם שיקבעו האם החיילים המשוחררים אכן יקבלו את הכסף שמגיע להם. לכן הם נורא חשובים ולכן אנחנו צריכים לדקדק בהם ולוודא שהצינורות האלה עובדים כשורה והכסף אכן מגיע לחיילים בסופו של דבר. 

<היו"ר אלי אלאלוף:>
אין שום סיבה שנסבך את הביורוקרטיה עוד יותר. להעביר ממקום למקום זה סיבוך; לעומת זאת, לקבל את האינפורמציה החסרה מהביטוח הלאומי – זה אפשרי. אז אפשר לפנות לביטוח הלאומי, זה לא צריך להיות בצורה של העברת כספים - - - 

<ענת ברקו (הליכוד):>
העיקר שיגיע. 

<היו"ר אלי אלאלוף:>
היום אתם בדיון לטובת הביטוח הלאומי, אז גם אנחנו רואים בעין יפה את העבודה של הביטוח הלאומי, אבל אנחנו גם יושבים על סעיפים לא נעימים שם. זה עניין של העברת אינפורמציה - - -

<ענת ברקו (הליכוד):>
אז זה בטוח יגיע אליהם ולא לשום קרן. 

<חמדה מארק:>
סליחה, היושב-ראש. אפשר יהיה לחייב את הביטוח הלאומי שייתן לנו את המידע? צריך יהיה לתת לנו את האפשרות. 
<דרור גרנית:>
הביטוח הלאומי זה רעיון שעולה פה עכשיו, אף אחד מאתנו לא התייעץ עם הביטוח הלאומי. 

<היו"ר אלי אלאלוף:>
דרור, התשובה שלך חשובה לי, ולא הבנתי אותה. 

<דרור גרנית:>
בכל הכבוד, הביטוח הלאומי לא היה בלופ - - -

<היו"ר אלי אלאלוף:>
אבל הם לא יכולים להעביר האינפורמציה? במרשם האוכלוסין אי אפשר למצוא את הפרטים האלה?
<רוני מר:>
אדוני, העברת מידע בין גופים ציבוריים מוסדרת בחוק. זה משהו קבוע, יש פרוצדורות קבועות לעשות את זה. לכל גוף ציבורי יש ועדה שאמורה לאשר את הפניות האלה. כמובן שאפשר שהקרן תפנה לביטוח הלאומי במנגנונים הקבועים בחוק לעשות את זה, אבל אי אפשר - - -  

<יוליה מלינובסקי (ישראל ביתנו):>
הקרן רשאית לפנות? יש לה סמכות כזאת?
<רוני מר:>
לפנות בוודאי שהיא רשאית. כל גוף ציבורי רשאי לפנות לגוף ציבורי אחר כדי לקבל מידע לצורך ביצוע תפקידיו על פי חוק. לפנות בוודאי שהם יכולים. 
<היו"ר אלי אלאלוף:>
אז פונים לביטוח הלאומי, ואחרי פרוצדורה חד-פעמית תקבלו את זה קבוע. 

<חמדה מארק:>
עכשיו פנינו למשרד הפנים לקבל הניידים של החיילים המשוחררים, שאין לנו אותם. אנחנו עדיין בתהליך מולם. זה לא דבר שיקרה מחר בבוקר. 
<יוליה מלינובסקי (ישראל ביתנו):>
צריך להגדיר בחוק שהקרן תהיה רשאית לפנות לכל - - - 

<רוני מר:>
גברתי, זה קבוע בחוק. כל גוף ציבורי רשאי לפנות לגוף ציבורי אחר לקבלת מידע לצורך ביצוע תפקידיו לפי חוק. לא צריך לקבוע בחוק הזה שום דבר. 

<דרור גרנית:>
השאלה אם הוא יקבל את המידע או לא היא שאלה שצריכה להתברר בהקשר לטיבו של הגוף, תפקידו, סוג המידע המבוקש. זו לא שאלה שמכריעים בה ככה; יש פה שאלות של פרטיות מידע. 
<יוליה מלינובסקי (ישראל ביתנו):>
אחרי חוק הביומטריה שעשיתם אל תספרו לנו על פרטיות. 

<דרור גרנית:>
לכן אני אומר, אדוני, בכל הכבוד, היום יש לקרן מנגנון של העברת הכספים לחיילים. 
<היו"ר אלי אלאלוף:>
אנחנו מדברים על זה שאין להם מספיק ידע. זה נראה לי מוזר שחייל משרת שלוש שנים, או 32 חודשים, ולא קיבל אף פעם תשלום מצה"ל. איך זה נראה?
<דרור גרנית:>
הסיטואציה, להבנתי  - - -

<היו"ר אלי אלאלוף:>
אוקיי. חוץ מזה, אני לא מזמין את הביטוח הלאומי לקבל כסף. 

<ליאור בראון:>
אני רוצה להתייחס. אמנם חברת הכנסת ברקו יצאה, אבל אני רוצה לציין שהאמירות כאילו האוצר לוקח את הכסף אליו, בעיניי מאוד לא מקובלות. 
<היו"ר אלי אלאלוף:>
אני מציע שלא תבקרו את חברי הכנסת כי הם - - - 

<ליאור בראון:>
אוקיי. אז אני אומרת לפרוטוקול שהאוצר לא לוקח אליו כספים של חיילים משוחררים, כמובן. כל הכסף מועבר במסגרת החוק, כנדרש בחוק, ואין על זה שום עוררין. 

באשר לסוגיה של הדחיפה לחשבון הבנק – כאמור, גם אנחנו תומכים בזה, אנחנו בעד. אנחנו רוצים לדחוף את זה לחשבון הבנק, אין מחלוקת לגבי זה. הסוגיה היחידה שעלתה, כפי שנדונה בדיון הקודם, זו העובדה שיש כאן פער תקציבי חד-פעמי תזרימי, והצענו שבשנת התקציב 2019 – מאחר שתקציב 2017–2018 כבר אושר בכנסת - זה יקבל מענה מלא. על כן זה מוסדר בהוראת שעה. 
<היו"ר אלי אלאלוף:>
אני לא רואה שום בעיה בזה. 

<ענת מימון:>
אז אנחנו משאירים את הנוסח כמו שהקראתי אותו. 

<היו"ר אלי אלאלוף:>
כן. 

<ענת מימון:>
"11. בסעיף 19א לחוק העיקרי, אחרי סעיף קטן (ז) יבוא:
'(ח) הוראות סעיף זה, למעט סעיף קטן (ד), יחולו לעניין מי שמשרת שירות לאומי או שירות אזרחי, בשינויים המחויבים ובשינויים אלה: הסמכויות הנתונות לראש אגף כוח אדם בצבא הגנה לישראל יהיו נתונות למנהל הרשות לשירות לאומי–אזרחי והחלטתו תהיה סופית'."
זה הסעיף שעוסק בשלילת ההטבות. הסמכות ניתנת לראש אכ"א לגבי חיילים, ואנחנו רק מוסיפים ואומרים שלעניין מי שמשרת בשירות לאומי או שירות אזרחי, אנחנו מעניקים את הסמכויות למנהל הרשות לשירות לאומי-אזרחי. 

"תחילה, תחולה והוראת מעבר 12. (א) תחילתו של סעיף 10(א)(5) לחוק העיקרי כנוסחו בסעיף 8(1) לחוק זה, ביום י"ז באדר ב' התשע"ד (19 במרס 2014), והוא יחול לגבי מי שסיים שירות אזרחי במסלול ביניים במועד האמור או לאחריו; שולם למשרת שירות אזרחי במסלול ביניים כאמור מענק לפי סעיף 10(א)(5) לחוק העיקרי בתקופה שממועד התחילה האמור עד יום פרסומו של חוק זה, יהיה זכאי לקבל את ההפרש שבין הסכום ששולם לו לבין הסכום שלו הוא זכאי לפי הוראות סעיף 10(א)(5) לחוק העיקרי כנוסחו בסעיף 8(1) לחוק זה."

הסעיף הזה אומר שהעדכון של הסכום שעשינו – מ-194 שקלים ל-277.5 שקלים - יחול כבר מ-2014 לגבי חיילים, המענק שישולם למי ששירת שירות אזרחי במסלול ביניים. מי שכבר שולם לו - יתנו לו את ההפרש. 

סעיף קטן (ב) זה הוראת המעבר של מה שדובר עכשיו על הפיקדון. 

"(ב) תחילתו של סעיף 19(ב)(1) לחוק העיקרי כנוסחו בסעיף 10(2) לחוק זה ביום כ"ד בטבת התשע"ט (1 בינואר 2019); ממועד פרסומו של חוק זה ועד ליום כ"ד בטבת התשע"ט (1 בינואר 2019) יקראו את סעיף 19(ב)(1) לחוק העיקרי כך שבמקום "שנתיים" יבוא "שנה וחצי" ובסופו יבוא 'לא הגיש החייל המשוחרר בקשה כאמור ונותרה יתרת פיקדון בתום שש וחצי שנים מיום שחרורו מהשירות הסדיר – תעביר הקרן את יתרת הפיקדון לחשבון הבנק של החייל המשוחרר שמסר במועד שחרורו, בתוך 60 ימים, ואם לא איתרה הקרן את חשבון הבנק האמור בתוך 60 ימים – תפנה לחייל המשוחרר ותודיע לו בדרך שתמצא לנכון על סכום היתרה העומדת לזכותו ועל זכותו לפדותה בתוך 120 ימים ממועד פניית הקרן'." 

כלומר, בשנה וחצי הקרובות, עד תחילת 2019, בתום חמש שנים החייל צריך להגיש בקשה, ואם שנה וחצי הוא לא הגיש בקשה – אז יעבירו את הכסף לחשבון. החל מ-2019 יחול ההסדר שביקשה הוועדה, שאחרי חמש שנים אוטומטית החייל יקבל את כסף לחשבון ללא תלות בבקשה או ללא בקשה, ורק אם לא יאתרו את החשבון יחול המנגנון שהסברנו קודם, של הודעה של תוך 121 ימים ואז העברה לקרן לסיוע נוסף, עם אפשרות לבקש בתוך שלוש שנים. זה התחילה והתחולה, זה אומר שכל שאר סעיפי החוק יחולו ביום פרסומו של החוק והתחולה של זה תהיה מידית. 
אדוני, אני רק מזכירה שבסעיף 10א לא הכרענו עדיין מה אנחנו רוצים לעשות לגבי מי שנפטר או נפצע במהלך השירות שלו, אם הוא לא לוחם או תומך לחימה. זה העניין היחיד שנשאר פתוח. 

<היו"ר אלי אלאלוף:>
יש לי הערה לגבי העמותות שמלוות חיילים משוחררים – זה גם תפקידכם, לעדכן אותם בכל הזכויות. תעשו את זה. בלי לפגוע בעובדי המדינה, אתם תעשו את זה טוב יותר.  

<הילה סולימני:>
אני מפורום ארגוני החיילים הבודדים - זה כל הארגונים שמלווים את החיילים הבודדים. אנחנו אחראים רק על החיילים הבודדים, גם העולים וגם חסרי - - - משפחתית. אחת ההצעות שלנו היא שנקים אתר שיתכלל את כל הזכויות. 
<היו"ר אלי אלאלוף:>
תעשו את זה. אבל תדעו שהחיילים שלא יודעים את זכויותיהם, תפקידכם לעזור. 

<הילה סולימני:>
זה תפקידנו ואנחנו עושים. 

<היו"ר אלי אלאלוף:>
נציגת צה"ל, יש לך תשובה? בשורה טובה?

<קרן זר אביב:>
לא מלאה. היכולת שלי לקיים התייעצות ולהגיע עכשיו לעמדה שונה במהות ממה שאמרתי קודם היא מוגבלת. כרגע האמירה שלנו היא שלגבי חללים אין דיון; לגבי חיילים שנפצעו, אנחנו רוצים לקיים התייעצות פנימית נוספת. אני לא יכולה עכשיו לתת - - - 

<היו"ר אלי אלאלוף:>
כמה זמן זה ייקח לך?

<קרן זר אביב:>
במידי, אבל אני לא יכולה לחזור עם בשורה אחרת עכשיו. 

<היו"ר אלי אלאלוף:>
יש לי הצעה: שתי הנקודות שהן במחלוקת – אחת התייעצות עם האוצר ואחת עם צה"ל - נצביע ללא ההסתייגויות שלכם ושל האוצר. זאת אומרת, נצביע, ואם נצליח לשכנע את המערכת - נעשה רביזיה ונדון בשתי הנקודות. בינתיים אנחנו מורידים אותן מסדר-היום. מקובל?
<קרן זר אביב:>
כן, תודה. 

<ענת מימון:>
לעניין העודפים, אנחנו מוחקים כל התייחסות למועד ההעברה. לעניין חללים, אני מבינה שיש הסכמה ולכן חייל שנפטר במהלך השירות, גם אם זה שירות רגיל וגם אם זה לא עקב פעילות מבצעית זכאי. כל חייל שנפטר במהלך השירות יהיה זכאי ליתרת המענק והפיקדון כאילו הוא השלים את מלוא השירות שלו.  

<היו"ר אלי אלאלוף:>
אנחנו שומרים לעצמנו לעשות בדיקה חוזרת במסגרת הרביזיה, שאני לוקח על עצמי להגיש אותה. 

<יואב ארבל:>
אני מהרשות לשירות לאומי. מה שאמרתי ליועצת המשפטית של הוועדה זה שכרגע הסעיף, לפי הנוסח שלו, מאפשר את זה רק למי שנפצע או חלל בגלל פעילות מבצעית, ולכן אנחנו לא נמצאים בפנים. אם הוועדה אכן משנה את זה לכל חייל שנפטר במהלך השירות, כמובן שזה אמור לחול גם על המתנדבים שלנו, אם חס וחלילה נפטרים במהלך השירות. 

<יוליה מלינובסקי (ישראל ביתנו):>
לא.

<היו"ר אלי אלאלוף:>
למה לא?

<יוליה מלינובסקי (ישראל ביתנו):>
כי זה משהו אחר, זו מהות אחרת. 

<דרור גרנית:>
אם מכילים נפטר לכל הרוחב, אז זה הגיוני. כלומר, אם אומרים שגם נהרג החייל, חלילה, בתאונת דרכים, אני לא רואה סיבה מהותית למה משרת השירות האזרחי, שחלילה נהרג בתאונת דרכים, צריך להיות מוחרג. כל זמן שזה היה כבול לעולם התוכן הצבאי – אימון או פעילות מבצעית – היתה בזה לוגיקה. אבל אם אנחנו אומרים לכל הרוחב - - -
<היו"ר אלי אלאלוף:>
כרגע שלא קשור, היות שלא מצביעים על הנקודה הזאת. 
<ענת מימון:>
הוא רוצה שגם משרת שירות לאומי או אזרחי שנפטר במהלך השירות שלו, נוסיף אותו. 

<היו"ר אלי אלאלוף:>
ודאי שכן, ברור. לגבי הפצועים, היות שלא כלול, לא מצביעים כרגע, ואם יש רביזיה – נתחשב גם בהם. 
<ענת מימון:>
אז אני מסכמת שסעיף 10א נשאר כנוסחו. פסקאות (1) ו-(2) שעוסקות במי שנפצע תוך כדי אימון ועבר תפקיד או שוחרר מחמת פציעה, זה נשאר עם הקשר הסיבתי שזה עקב פעילות מבצעית, ואז יראו אותו כמי ששירת את השירות שלו כלוחם או תומך לחימה, את מלוא השירות הסדיר. לעניין מי שנפטר, אנחנו קובעים שגם משרת וגם חייל שנפטרים במהלך השירות או השירות הסדיר שלהם יהיו זכאים למענק ופיקדון כאילו הם השלימו את מלוא השירות הסדיר. 
<היו"ר אלי אלאלוף:>
מצוין. מי בעד הצעת החוק, כפי שתוקנה? מי נגד? 

הצבעה

בעד –  פה אחד
נגד – אין

הצעת החוק נתקבלה. 
<היו"ר אלי אלאלוף:>
תודה רבה. אנחנו שמים רביזיה בשמי על שתי הנקודות שציינתי. 

ברבו לכם, תודה. הישיבה נעולה. 

<הישיבה ננעלה בשעה 10:42.>

